PARLIMEN MALAYSIA BOLEH MANFAATKAN KAUKUS PERSAHABATAN PALESTIN-MALAYSIA, SOKONG PERJUANGAN PALESTIN

KUALA LUMPUR: Parlimen Malaysia boleh memanfaatkan kaukus persahabatan Palestin-Malaysia untuk menzahirkan solidariti terhadap perjuangan Palestin dan membantu Liga Ahli Parlimen Al Quds (LP4Q) memberi tekanan yang kuat ke atas Israel.

Ketua Jawatankuasa Persahabatan Palestin-Malaysia Syed Ibrahim Syed Noh berkata memandangkan platform keahlian LP4Q melangkaui kaum, agama dan fahaman politik dalam isu yang melibatkan Palestin, ia boleh dimanfaatkan lagi dengan penyertaan dan peranan lebih ramai ahli Parlimen dan media di seluruh dunia.

“Saya mempunyai keyakinan bahawa LP4Q boleh memberi impak besar dan bergerak selangkah lebih dekat bagi melaksanakan tindakan konkrit terhadap isu Palestin dan perlindungan warisan sejarah Baitulmaqdis.”

“Memandangkan Malaysia telah menjadi penyokong kuat terhadap perjuangan Palestin selama bertahun-tahun sekarang, adalah sesuai bagi Malaysia memanfaatkan peluang ini dan semua ahli Parlimen memainkan peranan dengan lebih baik.”

“Oleh itu, kaukus di Parlimen akan memenuhi tujuan supaya Ahli Parlimen menggunakan media, serta teknologi seperti Instagram dan Facebook untuk menyebarkan tafsiran yang betul tentang isu semasa yang berkaitan Palestin dan rakyatnya.”

Syed yang juga ahli jawatankuasa eksekutif LP4Q berkata demikian dalam rancangan bual bicara program “The Nation” Bernama TV bertajuk “L4PQ: Partnership: Parliament’s Game-Changer For Palestine”, di sini pada Jumaat.

Turut serta dalam program itu ialah Ketua Pengarah LP4Q Dr Mohammad Makram Omar Moh’d Balawi.

Malaysia mewujudkan semula jawatankuasa persahabatan /kaukus pada 2020 yang dibentuk pada 2018 untuk menjalin kerjasama erat dengan LP4Q, sebuah yayasan yang ditubuhkan pada Oktober 2015 atas inisiatif Ahli Parlimen yang menyokong hak Palestin.

Menurut laman sesawang yayasan itu, ia memiliki status pemerhati dalam Kesatuan Parlimen Negara Anggota OIC (PUIC), Kesatuan Parlimen Afrika (APU), Pertubuhan Ahli Parlimen Menentang Rasuah (GOPAC) dan Kesatuan Antara Parlimen Arab.

Menurut laporan, LP4Q mempunyai keanggotaan 700 Ahli Parlimen dari 70 negara setakat 2018. –AlHijrah Online


WANITA WARGA EMAS DITEMUKAN RENTUNG DALAM KEBAKARAN DI BALING

BALING: Seorang wanita warga emas ditemukan rentung selepas rumah dua tingkat yang didiaminya berhampiran Taman Seri Baling di sini terlibat dalam kebakaran pada kira-kira 12 tengah malam tadi.

Ketua Polis Daerah Baling Superintenden Shamsudin Mamat dalam kenyataan hari ini memaklumkan mangsa yang maut dikenali sebagai Lim Phaik Luang@Lim Pek Aiee, 82, dan mayatnya dijumpai pada 12.45 tengah malam.

Beliau berkata kebakaran itu melibatkan dua rumah dua tingkat binaan batu bata dan kayu termasuk rumah mangsa namun sebuah lagi tidak berpenghuni semasa kejadian berlaku.

“Semasa kejadian, mangsa seorang ibu tunggal tinggal seorang diri dan dia dipercayai terperangkap di dalam rumah semasa kebakaran.

“Pegawai penyiasat telah dimaklumkan oleh pihak bomba yang rumah dua tingkat berkeluasan 20×40 kaki itu terbakar 90 peratus. Jarak antara kedua-dua rumah lebih kurang lima meter,” katanya.

Shamsudin berkata laporan awal yang diperoleh daripada pasukan bomba mendapati kebakaran itu dipercayai berpunca daripada litar pintas dan setakat, ini tiada unsur jenayah dikesan namun siasatan lanjut diteruskan bagi mencari faktor sebenar kejadian itu berlaku.

“Kebakaran dipercayai bermula dari rumah mangsa sebelum merebak ke rumah berhampiran, bagaimanapun pasukan bomba berjaya mengawal kebakaran daripada merebak ke rumah lain yang berdekatan,” katanya.

Beliau berkata mayat warga emas itu dihantar ke Hospital Sultanah Bahiyah, Alor Setar untuk proses bedah siasat yang dijangka dilakukan petang ini.

Jurucakap Jabatan Bomba dan Penyelamat Malaysia Negeri Kedah pula berkata pihaknya menerima panggilan berhubung kejadian itu pada 11.53 malam dan tiba di lokasi empat minit kemudian.

“Api berjaya dikawal dalam operasi memadam kebakaran tersebut pada 12.54 tengah malam manakala operasi memadam api tamat sepenuhnya pada 5.16 pagi,” katanya.–AlHijrah Online


POLIS TAHAN LELAKI CURI BEG, SAMUN

KOTA BHARU: Polis menahan seorang lelaki yang disyaki terbabit dengan kes kecurian beg seorang jemaah lelaki di Masjid Muhammadi, Kota Bharu pada 26 April lepas.

Ketua Polis Daerah Kota Bharu ACP Mohd Rosdi Daud berkata suspek berusia 39 tahun ditahan kira-kira 3 petang semalam, selepas terbabit dengan satu lagi kes samun.

“Kira-kira 11.40 pagi semalam, suspek dipercayai menyamun seorang pesara kastam yang sedang memancing di saliran Sungai Budor. Suspek bertindak melarikan barangan milik mangsa dan melarikan diri bersama kereta Proton Saga milik mangsa.”

Kira-kira 3 petang, sepasukan polis telah berjaya menangkap suspek yang bersembunyi di kawasan semak di Jalan Kampung Sungai Keladi, yang jaraknya lebih kurang satu kilometer dari tempat kejadian. Kereta dan barangan milik mangsa turut dijumpai bersama suspek,” katanya dalam satu kenyataan, hari ini.

Mohd Rosdi berkata hasil saringan air kencing mendapati suspek seorang penganggur positif dadah jenis methamphetamine.

“Siasatan turut mendapati suspek merupakan individu yang dikehendaki kerana terlibat mencuri beg seorang jemaah lelaki di Masjid Muhammadi.”

Suspek telah direman tujuh hari bermula hari ini hingga 16 Mei bagi membantu siasatan di bawah Seksyen 392 Kanun Keseksaan dan Seksyen 380 Kanun Keseksaan,” katanya.–AlHijrah Online


TAK SEMPAT SOLAT TARAWIH, MASJID IBNU SINA MUSNAH TERBAKAR

KUALA LUMPUR: Kariah Masjid Ibnu Sina di Taman Tasik Titiwangsa, di sini, tidak sempat menunaikan solat sunat tarawih pertama semalam, apabila hampir 90 peratus ruangan masjid itu musnah dalam kebakaran kira-kira 7 malam tadi.

Jurucakap Pusat Gerakan Operasi Jabatan Bomba dan Penyelamat Kuala Lumpur ketika dihubungi Bernama berkata pihaknya menerima panggilan kecemasan pada  7.10 petang, sebelum tiba di tempat kejadian pada 7.17 malam.

“Sebanyak tiga jentera bomba dari Balai Bomba dan Penyelamat (BBP) Setapak, BBP Jalan Tun Razak dan BBP Hang Tuah dengan kekuatan 21 anggota, bergegas ke tempat kejadian sebaik menerima panggilan kecemasan.

“Kebakaran melibatkan ruangan solat di dalam masjid dengan angaran kemusnahan sebanyak 90 peratus,” katanya.

Jurucakap itu berkata kebakaran dapat dikawal pada 7.27 malam dan berjaya dipadamkan sepenuhnya pada 9.36 malam ini.

Semasa kejadian tiada jemaah masjid, manakala  punca kebakaran serta anggaran kerugian masih dalam siasatan. — AlHijrah Online


SEDEKAD TV ALHIJRAH MELANGKAH, IKRAR TERUS SEBARKAN DAKWAH MELALUI TELEVISYEN DAN MEDIA DIGITAL

KUALA LUMPUR: Pada 1 Muharam 1442H bersamaan 20 Ogos 2020, genap 10 tahun penubuhan stesen televisyen Islam utama negara, TV Alhijrah.

Sejak awal penubuhannya, peranan stesen televisyen patuh syariah pertama di negara ini adalah untuk memaparkan kandungan Islam yang pelbagai untuk menjadi sumber rujukan umat Islam dari dalam dan luar negara.

Sedekad TV Alhijrah melangkah dalam industri penyiaran negara yang mencabar, ia tidak pernah gentar untuk menyediakan kandungan berteraskan Islam, malah setiap tahun pelbagai program baharu diperkenalkan dan mendapat tempat di hati penonton.

Menurut Ketua Pegawai Eksekutif TV Alhijrah, Namanzee Harris, selepas sedekah melangkah, TV Alhijrah telah berjaya memainkan peranan sebagai medium penyebaran dakwah melalui kaca TV.

“Kita berjaya menyampaikan apa yang kita ingin sampaikan kepada Muslim, tetapi kita masih jauh menyampaikan apa yang kita perlu sampaikan kepada bukan Muslim.

“Saya rasa perjuangan 10 tahun mendatang sangat penting. 10 tahun yang kedua ini perlunya kita membawa kefahaman islam ini sangat inklusif bukan eksklusif. Kita tumpukan perhatian kepada masyarakat bukan Islam dan tidak mengabaikan mereka,” katanya kepada AlHijrah Online dalam satu wawancara eksklusif sempena ulang tahun kesepuluh TV Alhijrah.

Menurut Namanzee, pihaknya komited untuk terus memperkayakan penawaran kandungan Islam dan sesuai ditonton pelbagai generasi agar impian untuk menjadikan ajaran Islam sebagai cara hidup dalam setiap lapisan masyarakat akan tercapai.

“Kita bukan hanya akan ada pengisian ilmu berlandaskan Al-Quran, kita ada drama patuh syariah, hiburan berlandaskan dakwah, dokumentari Islam, serta pelbagai program bercirikan gaya hidup Islam yang akan diterbitkan TV Alhijrah,” katanya.

Tegas Namanzee, jika dibandingkan dengan stesen televisyen Islam di negara lain, saluran media Islam di negara ini yang benar-benar menekankan Islam sebagai cara hidup.

Sementara itu, mengulas cabaran organisasi media, khususya bagi platform TV masa kini, Namanzee berkata perkembangan media digital sedang diberikan perhatian oleh TV Alhijrah.

Jelasnya, ia amat penting kerana penglibatan TV Alhijrah dalam media baharu amat penting untuk mencapai jumlah penonton yang lebih luas selain memberi manfaat kepada lebih ramai penonton dari pelbagai lapisan umur.

“Kita perlu bersedia kepada kedua-dua kaedah (media tradisional dan digital) dan membuat penilaian terutama dari sudut masyarakat dan infrastruktur,” katanya.

Namanzee turut tidak ketinggalan, menzahirkan penghargaan tertinggi buat rakyat Malaysia untuk terus menyokong dan menonton TV Alhijrah.

“Kita akui penonton kini ada banyak pilihan. Namun saya mengharapkan sekurang-kurangnya penonton meluangkan masa sekali sehari untuk melihat program yang disediakan TV Alhijrah,” katanya.

Beliau turut berterima kasih kepada penonton setia TV Alhijrah yang sentiasa menyokong, dan sama-sama membangunkan TV Alhijrah sebagai salah satu platform dakwah, ilmu dan hiburan selain berterima kasih kepada para kakitangan yang tidak kenal erti jemu dalam melaksanakan tugas dan tanggungjawab yang diamanahkan. — AlHijrah Online


PESARA DIREMAN BANTU SIASATAN PENEMUAN MAYAT WANITA DALAM SEMAK

MARANG: Seorang pesara direman tujuh hari bermula hari ini bagi membantu siasatan berhubung penemuan mayat seorang wanita di kawasan semak di tepi jalan Kampung Alor Gali menghala ke Wakaf Tapai di sini, Khamis lepas.

Perintah tahanan reman terhadap lelaki berumur 59 tahun itu dikeluarkan Majistret Zur Azureen Zainalkefli dan kes disiasat di bawah Seksyen 302 Kanun Keseksaan.

Suspek ditahan di Jeli, Kelantan, 2.30 petang semalam.

Ketua Polis Daerah Marang DSP Mohd Zain Mat Dris dalam kenyataan semalam berkata identiti mangsa telah dikenal pasti sebagai Zarina Mukhtar, 57, berpandukan padanan rekod cap jari Jabatan Pendaftaran Negara serta menerusi Pusat Pendaftaran Penjenayah Malaysia dan Singapura (D2) Ibu Pejabat Polis Bukit Aman.

Mayat itu ditemukan orang awam tanpa sebarang kesan tikaman, tetakan atau kelar dan tiada kesan pergelutan atau tompokan darah dijumpai di lokasi itu.–AlHijrah Online


MUHYIDDIN DIBENAR IKAT JAMIN RM2 JUTA ENAM PERTUDUHAN

KUALA LUMPUR: Tan Sri Muhyiddin Yassin yang menghadapi empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta, dibenarkan diikat jamin RM2 juta oleh Mahkamah Sesyen di sini.

Hakim Azura Alwi membenarkan tertuduh diikat jamin dengan dua penjamin selain memerintahkan bekas perdana menteri itu menyerahkan pasport antarabangsanya kepada mahkamah sehingga kes selesai.

Azura turut menetapkan 26 Mei untuk sebutan semula kes.

Terdahulu, Peguam Cara Negara Datuk Ahmad Terrirudin Mohd Salleh mencadangkan jaminan sebanyak RM2 juta dengan dua penjamin berserta syarat tambahan tertuduh perlu menyerahkan pasport antarabangsa kepada mahkamah.

Peguam Datuk K. Kumaraendran yang mewakili Muhyiddin bersetuju dengan jumlah jaminan dan syarat tambahan itu.

Pendakwaan juga dikendalikan Timbalan Pendakwa Raya Datuk Faridz Gohim Abdullah, Datuk Wan Shaharuddin Wan Ladin, Ahmad Akram Gharib, Noralis Mat, Nor Asma Ahmad, Rasyidah Murni Azmi, Muhammad Asraf Mohamed Tahir, Kalai Vani Annadorai dan Maziah Mohaide.

Muhyiddin turut diwakili peguam Datuk Rosli Dahlan, Datuk Takiyuddin Hassan, Chetan Jethwani, Dev Kumaraendran, Mohamad Isa Mohamad Basir, Teh See Khoon dan Varsha Chelvi.

Muhyiddin, 75, mengaku tidak bersalah atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Terdahulu pengerusi Perikatan Nasional (PN) yang memakai sut lengkap berwarna gelap itu tiba di mahkamah dengan menaiki kenderaan Toyota Alphard pada 8.40 pagi ditemani isteri, Puan Sri Noorainee Abdul Rahman.–AlHijrah Online


COVID-19: 74 PULIH, 39 POSITIF DAN TIADA KEMATIAN DIREKODKAN HARI INI

PUTRAJAYA: Situasi COVID-19 di Malaysia terus menunjukkan tanda positif apabila 74 kes telah pulih dan dibenarkan discaj hari ini, hampir dua kali ganda berbanding kes baharu iaitu 39 kes setakat 12 tengah hari, kata Ketua Pengarah Kesihatan Datuk Dr Noor Hisham Abdullah.

Menurutnya jumlah kumulatif kes yang telah pulih sepenuhnya dan telah discaj daripada wad adalah sebanyak 4,776 kes iaitu 73.9 peratus daripada jumlah keseluruhan kes.

Katanya kes positif COVID-19 kini berjumlah 6,467 kes, di mana jumlah kes aktif dengan kebolehjangkitan COVID-19 adalah 1,584 kes dan mereka telah diasingkan serta diberi rawatan.

“Daripada 39 kes baharu yang dilaporkan hari ini, satu kes import dilaporkan. Ini bermakna, kes penularan tempatan adalah 38 kes, di mana lapan kes telah dikesan dari kluster dan lokaliti di bawah Perintah Kawalan Pergerakan Diperketatkan (PKPD),” katanya dalam sidang media harian perkembangan COVID-19 di sini, hari ini.

Menurut Dr Noor Hisham, sehingga kini, terdapat 19 kes positif COVID-19 sedang dirawat di Unit Rawatan Rapi (ICU) dengan lapan kes memerlukan bantuan pernafasan.

Katanya berdasarkan maklumat terkini yang dilaporkan ke Pusat Kesiapsiagaan dan Tindak Cepat Krisis Kebangsaan (CPRC), tiada kes kematian berkaitan COVID-19 dilaporkan hari ini.

“Justeru, jumlah kumulatif kes kematian COVID-19 di Malaysia kekal 107 kes iaitu 1.65 peratus daripada jumlah keseluruhan kes,” katanya.

Mengulas lanjut, beliau memaklumkan bahawa Kementerian Kesihatan (KKM) telah mengenal pasti satu kluster melibatkan pengawal dan anggota keselamatan di sebuah pusat beli-belah di Cheras.

Menurutnya setakat ini 10 kes positif COVID-19 dilaporkan dalam kluster berkenaan, yang melibatkan sembilan warganegara Nepal dan seorang warganegara Malaysia.

“Punca jangkitan kluster ini masih di dalam siasatan. Langkah-langkah pembendungan dan pencegahan dijalankan seperti mengenal pasti dan menjalankan ujian saringan COVID-19 ke atas semua pekerja dan kontak rapat mereka,” kata Dr Noor Hisham.

Ekoran itu, saringan COVID-19 dijalankan ke atas penghuni kediaman yang sama dengan mereka yang dijangkiti, melibatkan pekerja pasar raya yang berkait rapat.

Katanya setakat ini, 436 orang telah disaring dengan 10 kes didapati positif, 347 kes negatif dan 79 masih menunggu keputusan.

Mengenai sambutan Hari Wesak, Dr Noor Hisham berharap perayaan itu diraikan dengan kelaziman baharu memandangkan perhimpunan secara besar-besaran dan aktiviti kunjung-mengunjungi tidak dibenarkan ketika ini.

“PKPB masih perlu dipatuhi, pastikan jarak sosial selamat sekurang-kurangnya satu meter dari orang lain dan tidak mengadakan atau menyertai sambutan secara beramai-ramai,” tegasnya.

Beliau seterusnya mengingatkan majikan pelbagai sektor ekonomi yang dibenarkan beroperasi agar mematuhi syarat dan prosedur operasi standard (SOP) yang ditetapkan pihak berkuasa berdasarkan sektor masing-masing, antaranya mengelak berada di kawasan sesak, di kawasan tertutup, dan mengekalkan jarak satu meter ketika bercakap.

Katanya KKM akan terus memantau perkembangan jangkitan pandemik COVID-19 melalui maklumat daripada Pertubuhan Kesihatan Sedunia (WHO) selain memastikan langkah pencegahan serta kawalan sewajarnya dilaksanakan secara berterusan. — BERNAMA


PALESTIN BERJAYA HALANG ZIONIS RAMPAS TANAH DI SALFIT

RAMALLAH : Biro Perundangan Palestin berjaya menggagalkan cubaan Israel merampas beberapa bidang tanah di wilayah Salfit di Tebing Barat.

Rejim Zionis sejak sekian lama menyasarkan kawasan di Khelat Hassan sebuah pekan kecil di Biddya bagi tujuan memperluas penempatan haram Yahudi.

Ketua Jawatankuasa Penentangan Tembok Pemisah dan Hak Palestin, Waleed Assaf berkata, pihaknya menyelamatkan tanah seluas 14.16 hektar daripada jatuh ke tangan Israel menerusi saluran undang-undang yang dilihat mustahil memihak kepada mereka.

Difahamkan, terdapat lebih 25 penempatan haram dan pos pemeriksaan di Salfit dan pihak berkuasa Israel sentiasa memikirkan jalan untuk memperluas jajahannya di kawasan tersebut. — SINAR HARIAN


WARISAN SOKONG PH, BN UNTUK BENTUK KERAJAAN BAHARU

KOTA KINABALU: Parti Warisan (Warisan) hari ini menyatakan sokongannya kepada Pakatan Harapan (PH) dan Barisan Nasional (BN) untuk bekerjasama bagi membentuk kerajaan Persekutuan baharu susulan berakhirnya Pilihan Raya Umum ke-15 (PRU-15).

Presiden Warisan Datuk Seri Mohd Shafie Apdal berkata PH dan BN sepatutnya diberi peluang pertama untuk membentuk kerajaan Persekutuan baharu.

“Warisan memberi sokongan kepada Pakatan Harapan dan Barisan Nasional kerana kedua-duanya mempunyai bilangan kerusi untuk membentuk kerajaan (Persekutuan) dan majoriti rakyat telah mengundi untuk Pakatan Harapan dan Barisan Nasional.

“Sokongan ini juga atas premis bahawa kerajaan Persekutuan yang baharu akan memenuhi kesemua 21 tuntutan di bawah Perjanjian Malaysia 1963,” katanya dalam kenyataan hari ini.

Mohd Shafie berkata Warisan berharap PH bersama-sama BN akan mendapatkan rakan kerjasama yang membolehkan pembentukan kerajaan Persekutuan yang boleh membawa kestabilan politik dan perpaduan kepada negara .

Dalam PRU15, Warisan memenangi tiga daripada 52 kerusi Parlimen yang ditandingi menerusi Mohd Shafie (Semporna), Isnaraissah Munirah Majilis (Kota Belud) dan Datuk Mohamad Yusof Apdal (Lahad Datu).

PRU15 berakhir dengan situasi Parlimen tergantung, dengan PH meraih 82 kerusi, Perikatan Nasional (73), BN (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) dan Parti Bangsa Malaysia dan Parti Kesejahtraan Demokratik Masyarakat masing-masing satu.–AlHijrah Online


HUJAN CECAH 100MM ANTARA PUNCA BANJIR DI MELAKA

MELAKA: Hujan berterusan sehingga mencecah 100 mililiter (mm) sehari menjadi antara punca bencana banjir di Melaka terutama di Jasin.

Pengarah Angkatan Pertahanan Awam (APM) Melaka Lt Kol (PA) Kamarulsyah Muslim berkata bacaan tersebut diukur di beberapa stesen telemetri Jabatan Pengairan dan Saliran (JPS) di negeri berkenaan pada Rabu lepas.

“Hujan berterusan itu menyebabkan peningkatan air sungai yang melimpah ke tebing sehingga menyebabkan banjir di kawasan sekitar.

“Bagaimanapun kebanyakan paras air sungai di Melaka masih di peringkat waspada ketika ini,” katanya dalam kenyataan di sini hari ini.

Beliau berkata ketika ini, air laut pasang namun tidak tinggi dan tidak menghalang air banjir turun secara beransur-ansur ke laut.

Jabatan Meteorologi hari ini mengeluarkan amaran hujan berterusan peringkat waspada di Melaka sehingga esok.

Jumlah mangsa banjir di Melaka terus meningkat kepada 379 orang daripada 97 keluarga pada 8 pagi ini berbanding 204 orang daripada 50 mangsa pada 8 malam tadi.–AlHijrah Online


DBKL TAWAR TAPAK PERNIAGAAN SERENDAH RM20 SEBULAN

KUALA LUMPUR: Dewan Bandaraya Kuala Lumpur (DBKL) menawarkan kadar sewa tapak berniaga pada kadar serendah RM20 sebulan bagi menggalakkan golongan muda berumur 35 tahun ke bawah menceburi bidang keusahawanan.

Menteri Wilayah Persekutuan, Tan Sri Annuar Musa berkata tawaran ini akan menyediakan sebanyak 1,122 peluang pekerjaan kepada belia yang terjejas akibat COVID-19 tanpa mengeluarkan modal yang tinggi.

“Kita nak menggalakkan anak-anak muda lepasan universiti dan yang kehilangan kerja akibat Perintah Kawalan Pergerakan (PKP) untuk mencuba bidang perusahaan bagi menaikkan semula ekonomi.

“Kadar sewa yang ditawarkan sememangnya murah berbanding yang lain, iaitu serendah RM20 sebulan bagi tempat bersaiz kecil, dan boleh mencecah ribuan bagi tempat berkapasiti besar, ” katanya selepas Program Turun Padang di kawasan RoL Fasa 2 di Jalan Bunus dan Jalan Masjid India pada Selasa (7 Julai).

Tambahnya, beberapa lokasi strategik telah dikenalpasti untuk dijadikan ruang perniagaan di sekitar Kuala Lumpur dan Putrajaya.

Antaranya, 64 kios di kawasan River of Life, 490 kios di perhentian bas dan teksi, 85 kios di tengah pusat bandaraya, 200 buah trak makanan manakala 96 kios dan ruang niaga di medan selera sekitar Putrajaya.

Annuar menegaskan tawaran ini khusus untuk anak muda yang baru nak menceburi bidang perniagaan dan bukan untuk mereka yang sudah mempunyai premis perniagaan sebelum ini.


Revolusi Industri 4.0, sediakah Malaysia?

Revolusi Industri 4.0 dijangka akan membawa perubahan drastik dan akan mengubah gaya hidup manusia. Perkembangan teknologi yang begitu pesat tentunya tidak dapat disekat dan kesannya pasti akan dirasai di serata dunia, termasuklah Malaysia.

Menurut Profesor Klaus Schwab, pengasas dan Pengerusi Eksekutif World Economic Forum, Revolusi Industri 4.0 menggabungkan dunia biologikal, fizikal dan digital dan menghasilkan pelbagai teknologi baharu yang memberikan kesan kepada pelbagai disiplin, ekonomi dan industri.

Melalui perkembangan teknologi automasi, robotik, pengkomputeran awan (cloud computing), kecerdasan buatan (atificial intelligence) dan internet untuk segala-galanya (Internet of Things, IoT) dan komunikasi, kerja-kerja berbentuk rutin bakal diganti oleh mesin ataupun robot.

Perkembangan teknologi yang pesat ini dikhuatiri boleh menyebabkan kehilangan pekerjaan terutamanya golongan pekerja separuh mahir yang terlibat di dalam kerja-kerja berbentuk rutin.

Dengan berubahnya suasana dan cara bekerja, kemahiran-kemahiran yang diperlukan dari tenaga pekerja juga berubah mengikut keperluan dan perkembangan teknologi.

Menurut World Economic Forum, 10 kemahiran teratas yang diperlukan di dalam Revolusi Industri 4.0 ialah seperti berikut:

Persoalan yang timbul adalah bagaimanakah Malaysia dapat memastikan tenaga kerja tempatan dapat memenuhi keperluan Revolusi Industri 4.0.

Untuk kekal relevan, tenaga kerja yang sudah berada di alam pekerjaan tentunya memerlukan latihan untuk melengkapkan diri dengan kemahiran-kemahiran yang diperlukan sesuai dengan perubahan yang berlaku di tempat kerja. Hal ini memerlukan sumber dan komitmen dari semua pihak yang berkaitan, sama ada kerajaan, majikan dan pekerja-pekerja itu sendiri.

Untuk membekalkan tenaga kerja pada masa hadapan pula, pendekatan baru di dalam sektor pendidikan dengan mengambil kira keperluan pasaran pekerjaan berteraskan Revolusi Industri 4.0 amatlah diperlukan. Inisiatif-inisiatif yang kreatif dan inovatif dalam pendidikan mestilah dimulakan dari sekarang kerana pelajar hari inilah yang bakal menjadi tenaga kerja pada masa hadapan.

Pelajar-pelajar mestilah dilatih untuk berfikiran kritis, kreatif dan inovatif seawal peringkat pra-persekolahan lagi. Dengan kata lain, pendekatan sehala di dalam bilik darjah atau dewan kuliah tidak lagi sesuai. Golongan pendidik pula mestilah diberi latihan yang secukupnya untuk menyediakan pelajar alaf baru yang bersedia memasuki alam pekerjaan yang sangat berbeza apabila tamat pengajian nanti.

Kerjasama di antara univesiti dan industri pula adalah amat penting untuk memastikan graduan yang dihasilkan memenuhi kehendak pasaran pekerjaan. Dalam hal ini, ekosistem dan suasana yang kondusif mestilah diwujudkan supaya kerjasama di antara universiti dan industri dapat dilipatgandakan dan menghasilkan keputusan yang diharapkan.

Usaha-usaha untuk melahirkan lebih ramai usahawan yang terlibat dalam perniagaan berteraskan teknologi dan inovasi mestilah dimulakan dari peringkat persekolahan lagi.  Selain itu juga, keusahawanan sosial (social entrepreneurship) juga mestilah digalakkan untuk menyumbang ke arah pembangunan yang lebih inklusif.

Cabaran kita hari ini ialah untuk memastikan bahawa pelajar-pelajar Malaysia tidak ketinggalan dalam mendapat pendedahan dan kemahiran yang diperlukan pada abad ke-21 ini. Pada masa yang sama, suasana pendidikan yang ceria dan sihat hendaklah diwujudkan supaya tidak menimbulkan tekanan berlebihan kepada pelajar dan ibu bapa. Dalam hal ini, inovasi dalam pendidikan yang dilaksanakan di negara-negara lain boleh diambil contoh dan disesuaikan mengikut keperluan, nilai dan budaya tempatan.

Namun mungkin langkah pertama yang diperlukan ialah transformasi minda dalam kalangan masyarakat di negara ini di semua peringkat, tidak kira kerajaan, pendidik, industri mahu pun rakyat . Untuk itu, kesedaran mestilah ditingkatkan di kalangan semua pihak agar usaha-usaha untuk melengkapkan tenaga kerja negara untuk memenuhi keperluan Revolusi Industri 4.0 dapat dijayakan.

Secara keseluruhannya, usaha-usaha yang komprehensif adalah diperlukan untuk menyediakan sumber tenaga manusia yang diperlukan Revolusi Industri 4.0 bagi tempoh jangka pendek dan jangka panjang. Dalam hal ini, kita sebenarnya tidak mempunyai banyak masa. Walaupun inisiatif-inisiatif berpandukan dasar dan perancangan ini dipacu oleh pihak kerajaan, kerjasama dan komitmen daripada semua pihak amatlah diperlukan.

*Mohammad Abdul Hamid, Penulis ialah seorang jurutera bertauliah, YDP IKRAM Bandar Tun Razak dan sedang mengikuti program Sarjana Polisi Awam di Universiti Malaya.


PM MAHU PROGRAM SELAWAT DIADAKAN DI SELURUH NEGARA

SHAH ALAM: Perdana Menteri Datuk Seri Anwar Ibrahim mahu program memperingati Rasulullah SAW seperti Majlis Darul Ehsan Berselawat 2.0 yang diadakan di Selangor diteruskan ke seluruh pelusuk negara.

Beliau berkata ini kerana program seumpama itu berupaya mengetuk pintu hati ummah untuk mengingati dan mencintai junjungan Nabi Muhammad SAW.

“Terima kasih kepada Menteri Besar Datuk Seri Amirudin Shari yang memeriahkan Selangor dengan gegaran selawat dan selepas Selangor, kita akan jelajah seluruh negara selepas Pilihan Raya Negeri,” katanya ketika berucap pada Majlis Darul Ehsan Berselawat 2.0 di Stadium Tertutup Malawati malam ini.

Perdana Menteri berkata negara MADANI pimpinan beliau ditegakkan dengan nilai dan akhlak mengikut contoh Nabi Muhammad SAW dan seharusnya kesedaran untuk mengingati serta berselawat kepada baginda disebarkan ke seluruh Malaysia yang tercinta.

Majlis Darul Ehsan Berselawat 2.0 anjuran Pertubuhan Kebajikan dan Amal Wanita Selangor (Pekawanis) dengan kerjasama Pertubuhan Damai dan Cinta Insani (Pendamai) merupakan kesinambungan program pertama pada 14 Jan lepas yang mendapat sambutan menggalakkan.

Acara selawat dan zikir munajat malam ini turut menampilkan ulama serta pendakwah terkenal seperti Sheikh Abu Zaki, Ustaz Neezam Al-Banjari dan Ustaz Dr Ahmad Farkhurrazi yang menarik lebih 5,000 hadirin.–AlHijrah Online


12 KAWASAN CATAT IPU TIDAK SIHAT PETANG INI, NILAI PALING TERJEJAS

KUALA LUMPUR: Sebanyak 12 kawasan di seluruh negara mencatat bacaan Indeks Pencemaran Udara (IPU) di paras tidak sihat setakat 4 petang ini, dengan Nilai di Negeri Sembilan menjadi kawasan paling terjejas dengan catatan IPU 162.

Laman web Sistem Pengurusan Indeks Pencemaran Udara Malaysia (APIMS) kendalian Jabatan Alam Sekitar (JAS) menunjukkan Cheras dan Batu Muda di ibu kota masing-masing merekodkan bacaan 161 dan 137 manakala di Putrajaya 154.

Di Selangor, kawasan paling terjejas ialah Banting dan Shah Alam dengan bacaan masing-masing 155, diikuti Petaling Jaya (154), Johan Setia (149) dan Klang (123).

Di Taiping, Perak, bacaan IPU adalah 109, sementara Negeri Sembilan melibatkan Nilai (162), Seremban (157) dan Port Dickson (154).

Sebanyak 54 lagi kawasan pula berada dalam paras sederhana dengan bacaan 51-100 manakala kawasan lain mencatatkan bacaan IPU baik iaitu kurang daripada 50. — AlHijrah Online


DUA KANAK-KANAK MAUT DALAM KEJADIAN TANAH RUNTUH DI KOTA KINABALU

KOTA KINABALU: Dua kanak-kanak maut, manakala dua dewasa cedera dalam kejadian tanah runtuh menghempap sebuah rumah didiami satu keluarga di Taman Elok, Jalan Bukit Nenas di sini malam tadi.

Penolong Pengarah Bahagian Operasi Negeri Jabatan Bomba dan Penyelamat Malaysia Sabah Misran Bisara berkata kanak-kanak perempuan Norain Jaziz, 11, dan kanak-kanak lelaki Isa Sabri, 2, meninggal dunia di Hospital Queen Elizabeth (HQE) di sini selepas tertimbus dalam kejadian itu.

Beliau berkata mangsa dewasa yang tertimbus ialah Siti Nur, 28, mengalami kecederaan patah tangan dan suaminya Sabri Botong, 28, cedera ringan di kaki, kini sedang menerima rawatan di hospital yang sama.

“Bomba menerima panggilan pada pukul 8.26 malam tadi dan setibanya di tempat kejadian mendapati berlaku tanah runtuh menghempap sebuah rumah yang didiami sembilan sekeluarga di kawasan kejadian. Lima ahli keluarga selamat.

“Mangsa berusia dua tahun (Isa) telah dihantar untuk mendapatkan rawatan ke hospital (HQE) sebelum pasukan bomba tiba di lokasi kejadian, dua lagi yang tertimbus berjaya dikeluarkan bomba dan orang awam,” katanya ketika dihubungi pemberita di sini hari ini.

Misran berkata mangsa kemudian diberikan rawatan awal oleh Pasukan Perkhidmatan Penyelamatan Perawatan Kecemasan (EMRS) dan dikejarkan ke hospital dengan menggunakan jentera EMRS serta ambulans.

Beliau berkata seramai 10 anggota dari Balai Bomba Penyelamat (BBP) Kota Kinabalu bersama tiga jentera dan 12 anggota dari BBP Lintas bersama dua jentera terlibat dalam operasi tersebut.

“Setelah memastikan tiada lagi bahaya lain terlibat, operasi ditamatkan pada 10 malam,” katanya. – AlHijrah Online


SOP FASA KEDUA PELAN PEMULIHAN NEGARA

PUTRAJAYA: Peralihan fasa pertama kepada fasa kedua Pelan Pemulihan Negara (PPN) masih tidak membenarkan aktiviti merentas negeri dan daerah.

Menteri Kanan (Keselamatan), Datuk Seri Ismail Sabri Yaakob berkata, bagaimanapun pengecualian diberikan untuk pergerakan guru sekolah dan pelajar kelas-kelas peperiksaan.

Tambahnya, pengecualian khas diberikan kepada pasangan jarak jauh dalam kes-kes kecemasan dan keperluan khas dengan kelulusan Polis Diraja Malaysia (PDRM).

“Kedai buku dan alat tulis, kedai komputer dan telekomunikasi, kedai barangan elektrik, kedai cuci kereta dan kedai gunting rambut (perkhidmatan gunting rambut asas sahaja) dibenarkan beroperasi dalam fasa kedua PPN.

“Pasar tani dan pasar pagi juga dibenarkan beroperasi dari jam 7.00 pagi sehingga 11.00 pagi dan jualan diterhadkan kepada 6 komoditi utama sahaja iaitu sayur-sayuran, buah-buahan, barangan runcit, ayam proses, makanan laut dan daging.

“Bagaimanapun, pasar minggu, pasar malam dan pasar tamu masih tidak dibenarkan untuk dibuka,” katanya dalam sidang media bersama Menteri Kewangan, Tengku Datuk Seri Zafrul Tengku Abdul Aziz secara maya, hari ini.

Sementara itu, Ismail Sabri memaklumkan bahawa kapasiti pekerja bagi sektor swasta dalam perkhidmatan perlu (essential services) akan dinaikkan kepada 80 peratus.

Dalam perkembangan yang sama, semua aktiviti sukan dan rekreasi secara individu dan tiada sentuhan fizikal dengan mematuhi penjarakan fizikal sekurang-kurangnya 2 hingga 3 meter bagi tujuan kesihatan, kecergasan dan kemahiran kendiri juga dibenarkan.

“Ini termasuk aktiviti secara berindividu seperti joging, senaman, taichi, berbasikal, skateboarding, memancing, ekuestrian, memanah, mendaki, tenis perseorangan, golf, permotoran dan seumpamanya,” katanya.

Ismail berkata, kesemua kebenaran yang diberikan perlu mematuhi prosedur operasi standard (SOP) yang telah ditetapkan di samping memastikan penjarakan fizikal.

Bagi aktiviti keagamaan, ianya tertakluk kepada SOP yang telah ditetapkan pihak berkuasa agama negeri.—AlHijrah Online


MOHAMAD SABU TERIMA ANUGERAH DARI MUFTI BESAR RUSIA

KUALA LUMPUR: Menteri Pertanian dan Keterjaminan Makanan Datuk Mohamad Sabu dianugerahkan ‘Medal of Spiritual Unity’ oleh Mufti Besar Rusia, Ravil Gaynutdin.

Anugerah tersebut disampaikan Ravil yang juga Pengerusi Muslim Spiritual Board Persekutuan Rusia, di Masjid Grand Cathedral, Moscow.

“Anugerah tersebut atas usaha meningkatkan perpaduan ummah sekaligus memperkukuh kerjasama antara Malaysia dan Rusia dalam pelbagai bidang terutama di dalam bidang pertanian, keterjaminan makanan dan potensi kerjasama industri halal,” katanya dalam Facebooknya hari ini.

Mohamad mengetuai delegasi Kementerian Pertanian dan Keterjaminan Makanan bagi lawatan kerja ke Rusia bermula pada 15 hingga 23 Mei 2023.

Lawatan kerja ke itu selaras dengan penyertaan Mohamad dan delegasi Malaysia ke 14th International Economic Forum “Russia-Islamic World: KazanForum” 2023.

KazanForum merupakan acara antarabangsa yang dianjurkan Rusia melalui Kerajaan Republik Tatarstan sejak tahun 2009 sebagai platform bagi memperkukuhkan kerjasama antara Rusia dengan negara-negara Islam.

“Antara program utama di bawah KazanForum 2023 ialah Ekspo Halal Rusia 2023 yang melibatkan pameran dan promosi produk makanan halal di Rusia.

“Melalui ekspo ini, Malaysia boleh meneroka potensi dan peluang mempromosikan buah-buahan tropika yang sedia dieksport serta memperkenalkan produk makanan halal bukan sahaja kepada Rusia malah kepada negara-negara OIC yang turut menyertai KazanForum 2023,” katanya.

Dalam program itu, Mohamad dijadualkan akan menyampaikan ucapan pada sesi meja bulat Malaysia dan Rusia bagi memberikan gambaran dan menyatakan wawasan sektor pertanian dan keterjaminan makanan Malaysia.

Mohamad juga akan menyampaikan ucaptama pada sesi plenari forum tersebut dengan tema Teras Ekonomi: Kerjasama antara Rusia dan negara-negara OIC.

“Dalam rangka lawatan kerja ini, Mohamad dijadualkan untuk mengadakan mesyuarat dua hala dengan rakan sejawat beliau iaitu Dmitry N. Patrushev, Menteri Pertanian Rusia di Moscow dan juga mesyuarat dua hala dengan Marat Zyabbarov Menteri Pertanian dan Makanan Republik Tatarstan di Kazan.

“Ia bagi membincangkan kerjasama pertanian antara Malaysia dan Rusia dengan mengutamakan akses pasaran produk pertanian Malaysia ke Rusia,” katanya.—AlHijrah Online


LTTE: KERTAS SIASATAN DIHANTAR KE PEGUAM NEGARA

KUALA LUMPUR: Polis telah menyerahkan kertas siasatan berhubung penahanan 12 individu disyaki mempunyai kaitan dengan kumpulan pengganas Harimau Pembebasan Tamil Eelam (LTTE) ke pejabat Peguam Negara, Rabu lepas.

Ketua Penolong Pengarah Bahagian Counter Terrorism (E8) Cawangan Khas Bukit Aman, Datuk Ayob Khan Mydin Pitchay berkata polis telah selesai melakukan siasatan dan kini sedang menunggu keputusan Peguam Negara untuk tindakan selanjutnya.

“Terpulang kepada Peguam Negara untuk memaklumkan sama ada bukti itu mencukupi atau tidak,” katanya ketika ditemui di Ibu Pejabat Polis Kontinjen (IPK) Kuala Lumpur di sini.

Mengulas lanjut mengenai kebenaran melawat 12 suspek itu sempena perayaan Deepavali, Ayob Khan berkata pihak keluarga individu terlibat diberikan hak untuk melawat tahanan pada hari ini.

“Seperti yang dimaklumkan Ketua Polis Negara (Tan Sri Abdul Hamid Bador) sempena Deepavali pertemuan ini telah diaturkan. Keluarga juga dibenarkan membawa makanan untuk mereka.

“Tiada halangan untuk melawat dengan kebenaran melawat setiap keluarga selama dua jam, dan waktu lawatan diperuntukkan dari 9 pagi hingga 5 petang,” katanya.

Menurutnya, kesemua suspek berada dalam keadaan terkawal dengan kesihatan mereka sentiasa dipantau.

“Ada yang dilaporkan mengalami gastrik serta sakit perut namun perkara itu perkara biasa dan kami tetap memantau mereka. Tidak perlu risau kerana khidmat doktor ada disediakan di sini,” katanya.

Sebelum ini, 12 individu termasuk termasuk dua Ahli Dewan Undangan Negeri (ADUN) dari Negeri Sembilan dan Melaka ditahan selama 28 hari mengikut Akta Kesalahan Keselamatan (Langkah-Langkah Khas) 2012 (SOSMA) kerana dikaitkan dengan LTTE. — BERNAMA


Ramai tidak faham erti raja berperlembagaan

SHAH ALAM, 31 Januari – Tahap
kefahaman mengenai institusi raja atau raja berpelembagaan dalam kalangan
rakyat di negara ini masih rendah.

Sinar Online melaporkan pakar
Perlembagaan Universiti Islam Antarabangsa Malaysia (UIAM), Prof Madya Dr
Shamrahayu Ab Aziz berkata, beliau percaya ramai dibesarkan dengan fahaman
bahawa Raja Melayu bertindak atas nasihat dan tidak memahami maksud sebenar.

“Saya beri contoh pembubaran Dun
dan Dewan Rakyat. Tapi Dewan Rakyat tidak mempunyai masalah.”

Setakat ini ada masalah di
peringkat negeri tentang pembubaran Dun. Apabila seorang menteri besar
dikatakan hilang kepercayaan majoriti, beliau akan mengadap sultan untuk
memohon supaya Dun itu dibubarkan.

Itu adalah satu permintaan dan
dari situ raja mempunyai kuasa budi bicara untuk tidak bubar dewan tersebut.
Tapi kita lihat apa yang ditulis di media-media sosial oleh rakyat yang
menyatakan kenapa raja tidak bertindak atas nasihat.

Perkataan nasihat itu sering
disalah erti kerana perkataan dalam perlembagaan dalam versi bahasa Inggeris,
kita guna advice yang membawa maksud perkara yang baik-baik. Ia adalah
pertentangan kepada perkataan vice. Raja juga perlu menerima nasihat yang
baik-baik.

Ini kerana dalam perlembagaan
diberikan hak kepada raja-raja untuk meminta maklumat daripada kerajaan tentang
situasi semasa negeri. Baginda berhak. Perkara tersebut ada ditulis dalam
perkara 40 (1) walaupun bertindak atas nasihat tetapi baginda mempunyai hak
untuk mengetahui tentang hal ehwal semasa negeri.

Selain itu terdapat polemik
berkaitan istilah raja sebagai simbol. Apabila simbol, raja perlu bertindak
atas nasihat tanpa mengambil kira peruntukan dalam perlembagaan yang memberikan
kuasa budi bicara yang mutlak kepada raja-raja.

Maknanya ada lagi ciri-ciri yang
dikatakan budi bicara kepada raja itu. Dalam Perkara 181 Perlembagaan
Persekutuan menyebut kedaulatan raja adalah kekal sebagaimana sebelum ini.
Apabila menyatakan raja-raja itu mempunyai kedaulatan, baginda mempunyai kuasa
dan kekuasaan. Perkataan kedaulatan itu menyatakan tentang ada kedaulatan,
kuasa dan kekuasaan.

Kalau ada kedaulatan tetapi
perlembagaan tidak memberikan baginda kuasa, maka tidak ada kekuasaan dan ia
tidak bererti. Tapi, raja berpelembagaan walaupun bertindak dalam kebanyakan
perkara atas nasihat tetapi ada ruang-ruang diberikan kepada baginda menerusi
perlembagaan.

Cabaran utama adalah dari segi
kefahaman sejarah dan perlembagaan itu sendiri. Sebagai pelajar undang-undang,
saya boleh katakan bahan baca mengenai perkara ini belum lengkap.

Kalau kita lihat kepada
perlembagaan ini, bila saya senaraikan kuasa-kuasa Yang di-Pertuan Agong atau
raja diperingkat negeri, ia amat luas sebenarnya. Kita jelas tentang soal agama
di bawah budi bicara raja yang tak boleh dipersoalkan.

Tetapi malangnya, ada
negeri-negeri terutama yang tidak mempunyai raja ini membuat satu undang-undang
berkaitan agama tertakluk kepada Yang Dipertua Negeri bukan kepada Yang
di-Pertuan Agong.

Jika negeri yang tidak ada raja,
ketua agama Islam adalah Yang di-Pertuan Agong. Dalam perundangan kita sendiri
tidak meraikan apa yang ada dalam perlembagaan. Sebagai contoh Perkara 35 dalam
Perlembagaan Persekutuan menyatakan tentang peranan Majlis Agama Islam untuk
menasihati Yang di-Pertuan Agong dan ini tidak direalisasikan di peringkat
negeri-negeri yang tidak ada raja.

Dalam isu semasa berkaitan
lantikan Pengerusi Suruhanjaya Pilihan Raya (SPR) ia perlu dilakukan oleh Yang
di-Pertuan Agong setelah berbincang dengan Majlis Raja-raja. Tidak ada peranan
institusi politik dan institusi demokrasi di situ. Dalam cabaran ini perlu kita
gunakan sistem pendidikan formal dan penyelesaian di peringkat tidak formal.

Saya percaya kita masih keliru
dengan identiti negara. Kalau kita lihat perlembagaan, ramai melihat ia sebagai
undang-undang. Perlembagaan ini bukan hanya undang-undang sebaliknya dokumen
sosial tentang ketatanegaraan kefahaman tentang perlembagaan, asasnya untuk
membentuk jati diri dan memahami asas kenegaraan.

Apabila telah mantap dengan asas
kenegaraan ini, baharulah institusi raja berpelembagaan dapat difahami dengan
mantap. Sekarang masih timbul polemik nak raja atau tidak di media sosial. Kita
perlu tegaskan segala indentiti itu ada dalam perlembagaan dan ia perlu dididik
bukan sebagai undang-undang sahaja.

Pemantapan jati diri dilaksanakan
di pelbagai peringkat termasuklah berkaitan perkara berkaitan raja
berpelembagaan. Dalam kurikulum pendidikan ia perlu dimasukkan sama ada secaa
formal atau tidak.

Institusi beraja ini tidak boleh
dibicarakan secara bermusim, ia perlu setiap masa dan dihayati oleh rakyat
setiap. Kalau bercakap tentang undang-undang selama mana kamu tidak dapat
selesaikan masalah kerana perkara telah berlaku, baharulah undang-undang itu
datang tetapi perlembagaan itu membentuk jati diri rakyat dan asas kenegaraan.

Saya melihat istilah raja
berperlembagaan ini dikenali rakyat Malaysia. Kalau ditanya tentang sistem apa
yang kita amalkan sekarang berkaitan institusi beraja ini, ramai mengatakan
kita amalkan sistem raja berpelembagaan. Sebenarnya dari sudut akademik, tidak
ramai menyenaraikan ciri-ciri raja berpelembagaan.


TIGA PELAJAR TAAYAH POSITIF COVID-19

IPOH: Tiga pelajar Sekolah Raja Perempuan Taayah, di Ipoh disahkan positif COVID-19 hasil ujian calitan atau ‘swab test’ yang dijalankan minggu lalu.

Exco Agama Islam Dan Penerangan Perak, Mohd Akmal Kamarudin berkata, tiga pelajar berkenaan dikesan positif selepas ujian calitan dilakukan terhadap lebih 600 pelajar, guru serta kakitangan.

“Hasil dari ujian calitan, yang positif tu pelajar Tingkatan Enam, Tingkatan Tiga dan Tingkatan Empat. Seorang lagi (pelajar Tingkatan Dua) yang terbaru semalam sesak nafas dan dihantar untuk ujian.

“Tapi kita belum pasti pelajar Tingkatan Dua ini positif atau tidak,” katanya.

Menurut Mohd Akmal, susulan itu lebih 200 pelajar yang gejala dan kontak rapat kepada semua pesakit terbabit telah diarah menjalankan kuarantin di Kolej Sains Kesihatan Bersekutu, Ulu Kinta.

Ujar beliau, lebih 370 pelajar pula menjalani kuaranti kuarantin kendiri di asrama sekolah terbabit sejak Ahad lalu.

Katanya, setakat ini keadaan terkawal dan operasi sekolah tersebut masih ditutup sebagai langkah pencegahan penularan wabak.

Mohd Akmal berkata demikian kepada media selepas merasmikan Program Ijtimak Perkaderan Dakwah Negeri Perak Di Pusat Konvensyen Casuarina Meru, di Ipoh hari ini.

Jabatan Agama Islam Perak (JAIPk) sebelum ini mengarahkan Sekolah Raja Perempuan Taayah ditutup selepas seorang pelajar Sekolah Izzuddin Shah yang menginap di asrama sekolah itu disahkan positif COVID-19.

Arahan penutupan turut dikeluarkan kepada Sekolah Izzuddin Shah bermula 23 Oktober lalu sehingga satu tarikh yang akan dimaklumkan kelak berpandukan kepada kebenaran Majlis Keselamatan Negara (MKN). — AlHijrah Online / Hamimah Hamid


BEKAS IMAM, KANAK-KANAK LEMAS DI TERENGGANU

KUALA TERENGGANU: Mayat kanak-kanak lelaki berusia tiga tahun yang dikhuatiri lemas selepas terjatuh dari jambatan tali air di Kampung Kebor Besar di Manir dekat sini petang semalam, ditemukan pagi tadi.

Komander Operasi Jabatan Bomba dan Penyelamat Malaysia (JBPM) Terengganu Mohd Mazimi Mohamad berkata mangsa Muhammad Sufi Eijaz Mohd Sobrey, ditemukan pasukan mencari dan menyelamat pada 11.34 pagi pada jarak kira-kira 500 meter dari lokasi kejadian.

“Pasukan mencari dan menyelamat menemukan mayat mangsa dalam keadaan terapung dan Alhamdulillah keadaan mangsa masih sempurna,” katanya kepada pemberita di lokasi kejadian.

Mohd Mazimi berkata operasi pencarian mangsa sejak petang semalam melibatkan 68 pegawai dan anggota daripada pelbagai agensi termasuk JBPM, Polis Diraja Malaysia, Anggota Pertahanan Awam Malaysia, Jabatan Sukarelawan Malaysia dan penduduk tempatan.

Ibu mangsa Nurul Ain Bakkeri, 33, berkata beliau bersyukur dan berterima kasih kepada pasukan mencari dan menyelamat serta orang ramai kerana akhirnya jasad anaknya berjaya ditemukan.

“Sejak mengetahui anak saya lemas petang semalam, tiada apa yang saya harapkan kecuali jasadnya ditemui, kerana saya ingin sangat-sangat untuk jumpa dengan jasad anak saya itu,” katanya.

Dalam kejadian sekitar 4 petang semalam, Muhammad Sufi Eijaz yang merupakan anak kedua daripada tiga beradik itu, dikatakan sedang bermain di atas jambatan tersebut bersama abangnya Muhammad Syakir Wafiuddin, 8, sebelum tergelincir dan terjatuh ke dalam air.

Bapa mangsa Mohd Sobrey Ramli, 32, ketika ditemui pemberita di lokasi kejadian semalam berkata beliau bersama ketiga-tiga anak, datang ke kawasan tali air tersebut dengan motosikal untuk bersiar-siar sebelum menghantar mereka ke kelas mengaji di kawasan berdekatan.

Namun sebaik tiba di tempat kejadian, Muhammad Sufi Eijaz dan Muhammad Syakir Wafiuddin meluru turun daripada motosikal menuju ke tali air, kerana teruja melihat ramai kanak-kanak sedang mandi-manda, sebelum Muhammad Syakir Wafiuddin memberitahu bahawa adiknya hilang.

Pengawal keselamatan di Politeknik Kuala Terengganu itu berkata beliau yang ketika itu sedang menguruskan anak bongsunya, Muhammad Shafiq Arshad, 1, dengan pantas terjun ke dalam air dan cuba mencari anaknya, namun usahanya hanya sia-sia kerana arus di bawah air sangat deras dan dalam.

Sementara itu dalam kejadian berasingan, mayat bekas imam masjid yang terjatuh ke dalam kolam udang di Kampung Fikri di Setiu semalam, berjaya ditemukan pasukan mencari dan menyelamat pada 10.54 pagi tadi.

Ketua Polis Daerah Setiu DSP Afandi Hussin berkata mayat Zakaria Mat Nong, 72, yang berasal dari Kampung Beris Tok Ku di Setiu, ditemukan kira-kira 1.7 kilometer dari lokasi mangsa dilaporkan terjatuh.

Afandi berkata mayat mangsa dipercayai dihanyutkan arus deras ke Sungai Fikri yang bersambung dengan kolam udang tersebut, sebelum pasukan mencari dan menyelamat menemukan mayat mangsa tersangkut pada rimbunan pokok nipah yang terdapat di tebing sungai tersebut.

Beliau berkata Zakaria dikatakan tergelincir dari tebing kolam udang tersebut, ketika sedang menjala pada jam 7 malam semalam dan kejadian itu disaksikan beberapa penduduk kampung sebelum memaklumkannya kepada pihak berkuasa.–AlHijrah Online


GEMPA BUMI DI BARAT LAUT TURKIYE, MANGSA CEDERA MENINGKAT

ANKARA: Seramai 46 mangsa dilaporkan cedera akibat gempa bumi kuat melanda wilayah Duzce di barat laut Türkiye awal Rabu, menurut Pihak Berkuasa Pengurusan Bencana dan Kecemasan (AFAD).

Seramai 37 orang cedera di Duzce, pusat gempa, manakala sembilan lagi mangsa dilaporkan di wilayah Istanbul, Sakarya, Bolu, dan Zonguldak, menurut AFAD.

Menteri Dalam Negeri Suleyman Soylu yang tiba di Duzce sejurus selepas kejadian memaklumkan tiada kematian akibat kejadian itu.

AFAD memaklumkan gempa bumi berukuran 5.9 pada skala Richter, berpusat di Daerah Golyaka melanda negara itu pada 4.08 pagi waktu tempatan(0108GMT).

Gempa itu berlaku pada kedalaman 6.81 kilometer dari dasar laut.

Gegaran turut dirasai di Istanbul dan wilayah lain, termasuk barat laut Bolu, Sakarya, Kocaeli, Bursa, Bilecik, dan wilayah Izmir dan Kutahya barat, serta ibu kota Ankara.

AFAD memaklumkan akibat gempa itu, sebanyak 74 gegaran susulan direkodkan dan pemotongan bekalan kuasa sedang dilakukan di rantau ini sebagai langkah berjaga-jaga.

Gabenor Duzce, Cevdet Atay mengumumkan bahawa sekolah-sekolah ditutup pada Rabu akibat kejadian itu.

Pada 1999, wilayah Duzce dilanda gempa bumi berukuran 7.2 pada skala Richter yang berlangsung selama 30 saat, mengorbankan 710 orang dan mencederakan 2,679 yang lain.–AlHijrah Online


LEBIH SEBULAN HILANG KETIKA TUNAI UMRAH, USAHA CARI GURU DITERUSKAN KELUARGA

BATU PAHAT: Walaupun telah lebih sebulan dilaporkan hilang ketika mengerjakan umrah, usaha untuk mencari dan mengesan seorang guru, Musthafa Kamal Abdullah, 49, tetap diteruskan oleh keluarganya.

Anak sulungnya, Muhammad Nabil, 26, berkata dia sendiri akan berangkat ke Makkah pada Jumaat ini (20 Jan) dan akan berada di Tanah Suci selama kira-kira 14 hari.

Dia yang akan ditemani oleh adiknya, Muaz, 17, dan beberapa rakan ayahnya itu akan terus mencari kerana mereka sekeluarga termasuk ibunya, Zurina Muhammad@Shamsuddin, 49, yakin yang ayahnya masih lagi hidup.

“Saya sendiri akan mengedarkan poster yang memaparkan wajah babah apabila berada di Makkah nanti setelah selesai mengerjakan umrah dan berharap dengan usaha ini, ia akan membuahkan hasil dengan ayah berjaya dijumpai nanti.

“Saya turut berharap usaha dan harapan saya sekeluarga untuk menemukan babah akan terus mendapat kerjasama daripada kedua-dua kerajaan (Malaysia dan Arab Saudi),” katanya ketika ditemui semasa lawatan Ahli Parlimen Sri Gading Aminolhuda Hassan di kediaman guru berkenaan di Sri Gading, di sini, hari ini.

Jelas Muhammad Nabil lagi, dia bersama keluarga turut berikhtiar dengan merujuk beberapa pengamal perubatan Islam, serta tidak putus-putus mengadakan solat hajat.

Sementara itu, Muaz yang bersama Musthafa Kamal yang mengerjakan umrah ketika itu berkata ayahnya disedari hilang apabila tiada di bilik hotel setelah menyatakan dirinya tidak sihat dan tidak keluar untuk mengerjakan tawaf bersama.

Beliau berkata pada mulanya dia tidak bimbang kerana ayahnya fasih berbahasa Arab dan beranggapan melakukan tawaf sendirian, namun mulai risau apabila tersebar gambar ayahnya yang memakai ihram di dalam kenderaan dipercayai ambulans melalui aplikasi WhatsApp.

“Mutawif kemudiannya pergi ke hospital untuk mencari babah tetapi diberitahu yang babah telah keluar dan telah dihantar pulang ke hotel, tetapi ketika semakan di hotel mendapati dia tiada di premis itu. Namun pada hari ketiga kehilangan babah, beg silang kepunyaannya dipulangkan ke hotel,” katanya.

Jumaat lepas, Menteri Luar Datuk Seri Dr Zambry Abdul Kadir dilaporkan berkata Ketua Perwakilan Malaysia (Malawakil) di Arab Saudi memantau perkembangan Musthafa Kamal yang dilaporkan hilang sejak 12 Disember itu dan akan mengambil tindakan sewajarnya untuk membantu. –AlHijrah Online


KORONAVIRUS KINI MELEBIHI 4 JUTA KES SELURUH DUNIA

ANKARA: Kes jangkitan Koronavirus kini melebihi empat juta kes di seluruh dunia hari ini, demikian menurut data Universiti Johns Hopkins.

Daripada jumlah itu, 277,860 kes menyebabkan kematian dengan 1,348,383 kes sembuh.

Agensi berita Anadolu melaporkan Amerika Syarikat (AS) kekal sebagai negara terjejas teruk dengan lebih 1.3 juta kes jangkitan dan 78,469 kes maut.

AS diikuti UK dengan 31,662 kes kematian, sementara Itali berada di kedudukan ketiga dengan 30,395 maut.

Sebanyak 26,313 individu meninggal dunia di Perancis diikuti Sepanyol dengan 26,299 maut.

Sepanyol berada di tangga kedua dari segi jumlah jangkitan dengan 222,800 kes diikuti Itali, UK dan Rusia.

China, yang juga groundzero penularan virus, merekodkan 83,976 kes jangkitan dan tiada kes kematian baharu sejak minggu lalu yang kekal 4,637 maut. Bagaimanapun, angka itu diragui di luar China.

Koronavirus secara rasminya dikenali sebagai COVID-19 menular di 187 negara.

Majoriti yang dijangkiti virus itu mengalami gejala ringan dan sembuh walaupun virus itu terus menular jangkitannya. — Terjemahan AlHijrah Online


CHINA: HOSPITAL SEMENTARA MULA TERIMA PESAKIT KORONAVIRUS

WUHAN: Sebuah pusat pameran di Wuhan yang diubah suai menjadi hospital sementara untuk merawat pesakit yang dijangkiti novel koronavirus, memulakan operasinya pada Rabu lapor agensi berita Xinhua.

Hospital itu mempunyai kira-kira 1,600 katil.

Selain itu, dua lagi kemudahan awam yang diubah suai menjadi hospital sementara, dilengkapi 2,800 katil mula menerima pesakit yang mempunyai gejala ringan.

Berdepan tugas sukar untuk merawat pesakit yang ramai, Wuhan meningkatkan usaha  membina dan mewujudkan lebih banyak kemudahan perubatan.

Pada 3 Feb, kerja pengubahsuaian bermula di 13 tempat termasuk gimnasium, pusat sukan dan pusat pameran.

Pada masa ini, Wuhan mempunyai 28 hospital yang dikhaskan untuk merawat pesakit dijangkiti virus maut itu, menyediakan lebih 8,250 katil, kata timbalan setiausaha Parti Komunis China Jawatankuasa Perbandaran Wuhan Hu Lishan pada sidang akhbar mengenai kawalan dan pencegahan wabak koronavirus.

Berikutan hospital berdepan masalah kekurangan katil, Wuhan melipatgandakan usaha dengan menjadikan hospital swasta, hotel, sekolah dan tempat-tempat lain yang sesuai sebagai pusat kuarantin, pemerhatian dan merawat pesakit.

Hubei telah melabur dana berjumlah 400 juta yuan (lebih US$57 juta) untuk membina tempat merawat pesakit, di seluruh wilayah itu.

Sejumlah 16,678 kes jangkitan novel koronavirus dilaporkan di wilayah Hubei pada Selasa. — BERNAMA


LORI TERBABAS, RIBUAN TELUR AYAM PECAH

REMBAU: Lebuhraya Utara Selatan (PLUS) arah utara hari ini mengalami kesesakan lalu lintas selepas lori membawa muatan telur ayam terbabas sebelum melanggar pembahagi jalan di Kilometer 242.6 di sini pagi tadi.

Kejadian yang berlaku kira-kira jam 9 pagi tadi mengakibatkan ribuan telur ayam pecah dan bertaburan di atas jalan raya hingga menyebabkan kesesakan lalu lintas sejauh lima kilometer.

Ketua Polis Daerah Rembau Deputi Supt Hazri Mohamad berkata, siasatan awal mendapati, kemalangan berlaku selepas lori berkenaan hilang kawalan sebelum terbabas dan melanggar pembahagi jalan di sebelah kiri.

“Pemandu lori iaitu lelaki berusia 30 tahun mengalami kecederaan ringan dan telah dibawa ke Hospital Rembau untuk rawatan lanjut,” katanya seperti dilapor media tempatan.

Katanya, kesesakan lalu lintas bagi arah utara berpanjangan dalam tempoh kira-kira dua jam bagi tujuan pembersihan jalan.—AlHijrah Online


PERBUATAN BAKAR AL-QURAN PERLU DIKENAKAN TINDAKAN TEGAS

KUALA LUMPUR: Tindakan biadap ahli politik Sweden-Denmark, Rasmus Paludan yang membakar naskah Al-Quran di Stockholm kelmarin mesti dibantah, tegas Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Katanya tindakan provokasi itu telah menyalahgunakan prinsip kebebasan bersuara dengan menceroboh Al-Quran yang menjadi kitab suci agama Islam.

“Jabatan Perdana Menteri (Hal Ehwal Agama) ingin menggesa pemerintah Sweden agar mengambil tindakan tegas terhadap perbuatan provokatif tersebut yang bertujuan untuk mewujudkan ketidaktenteraman masyarakat dunia.

“Kami juga menyeru seluruh masyarakat menghormati kemuliaan agama Islam, membudayakan dialog dan menyemarakkan nilai-nilai kehormatan sejagat bagi mewujudkan keharmonian hidup masyarakat dunia hari ini,” katanya dalam kenyataan hari ini.

Tambah beliau kenyataan Perdana Menteri Datuk Seri Anwar Ibrahim yang mengutuk sekeras-kerasnya tindakan ahli politik Sweden itu juga telah membuktikan kesungguhan Malaysia untuk menentang sebarang bentuk keganasan dan kebencian khususnya Islamofobia.

Sebelum ini Paludan menyertai bantahan di hadapan Kedutaan Turkiye di Stockholm dan bertindak membakar Al-Quran yang mencetuskan kemarahan dunia Islam.

Tindakan itu dipercayai selepas Turkiye dilaporkan membantah keanggotaan penyertaan Sweden dalam Pertubuhan Perjanjian Atlantik Utara (NATO). – AlHijrah Online


SIASATAN TRAGEDI TANAH RUNTUH BATANG KALI 90 PERATUS SIAP

BANGI: Siasatan polis berhubung tragedi tanah runtuh di tapak perkhemahan Father’s Organic Farm, Batang Kali pada 16 Dis yang mengorbankan 31 nyawa kini telah hampir 90 peratus lengkap, kata Ketua Polis Selangor Datuk Arjunaidi Mohamed.

Beliau berkata kini hanya tinggal siasatan di lokasi kejadian, rakaman percakapan anggota pasukan penyelamat dan laporan patologi daripada pihak hospital untuk mengetahui punca kematian mangsa yang terlibat.

“Sehingga kini polis telah merakam keterangan daripada 77 orang saksi melibatkan mangsa yang cedera dan keluarga mangsa, operator dan pekerja tapak perkhemahan dan anggota pasukan penyelamat, kertas siasatan dibuka di bawah Seksyen 304 (A) Kanun Keseksaan dan Seksyen 290 Kanun Keseksaan serta Akta Kerajaan Tempatan 1974,” katanya kepada pemberita di sini hari ini.

Beliau berkata demikian dalam sidang media selepas Majlis Tamat Latihan dan Penyampaian Sijil Pentauliahan Inspektor Kor Sukarelawan Polis Universiti Kebangsaan Malaysia (UKM) di sini hari ini.

Seramai 66 orang pelatih yang merupakan pelajar UKM menerima sijil selepas berjaya menamatkan latihan masing-masing di majlis berkenaan.

Sementara itu Arjunaidi berkata pihaknya telah mengesan 20 kenderaan yang tertimbus dalam kejadian berkenaan dan sedang mengenal pasti pemiliknya.

“Pihak polis tidak akan mengeluarkan kenderaan itu kerana ia tertimbus terlalu dalam, jadi ia terpulang kepada pemilik kenderaan itu nanti untuk berbincang dengan pihak insurans mereka berkaitan dengan tuntutan,” katanya.

Tragedi pada kira-kira pukul 2.30 pagi 16 Dis itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan.

Kejadian menyayat hati itu meragut 18 nyawa individu dewasa dan 13 kanak-kanak.–AlHijrah Online


PENGUSAHA TASKA DIDENDA RM7,000 TAMPAR KANAK-KANAK 2 TAHUN

KUALA LUMPUR: Seorang pengusaha taska didenda RM7,000 oleh Mahkamah Sesyen di sini hari ini kerana menganiaya seorang kanak-kanak perempuan berusia dua tahun, Jun lepas.

Hakim Emelia Kaswati Mohamed Khalid menjatuhkan hukuman itu ke atas Azlinawaty Julaihi, 41, selepas dia mengaku bersalah dengan menampar kanak-kanak berkenaan beberapa kali sehingga bengkak di kedua belah bahagian mata dan lebam di bahagian kanan tulang pipi dalam kejadian di sebuah taska di Jalan Dato’ Senu, di sini pada 12.30 tengah hari, 15 Jun lepas.

Pertuduhan terhadapnya dikemukakan mengikut Seksyen 31(1)(a) Akta Kanak-Kanak 2001 yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Mahkamah turut memerintahkan tertuduh menjalani hukuman penjara lima bulan jika gagal membayar denda berkenaan. Dia membayar denda itu.

Terdahulu, sebelum menjatuhkan hukuman, Emelia Kaswati dalam penghakimannya berkata mahkamah perlu menjatuhkan satu hukuman berbentuk pengajaran kepada tertuduh supaya ia menjadi pengajaran kepada pengasuh lain agar tidak melakukan kesalahan sama.

Wanita itu yang tidak diwakili peguam bagaimanapun merayu hukuman ringan, dengan alasan dia tidak berniat untuk mencederakan mangsa dan merasa kesal atas perbuatannya.

“Selama tujuh tahun sebagai pengasas dan pengasuh di taska rumah, perkara ini tidak pernah berlaku dan saya mula mengasuh kerana minat dalam bidang pendidikan awal kanak-kanak. Saya minta maaf dan berjanji tidak akan mengulangi lagi,” katanya dalam nada yang sebak.

Timbalan Pendakwa Raya Noorhani Muhmmed Ayub pula memohon mahkamah supaya hukuman bentuk pengajaran diberikan memandangkan mangsa adalah seorang kanak-kanak berusia dua tahun.

Mengikut fakta kes, pada hari kejadian, pengadu yang merupakan ibu mangsa mendapati terdapat kesan lebam pada kedua-dua mata, tulang pipi merah dan bengkak di atas bibir selepas mengambil mangsa dari taska tersebut.

Pengadu telah bertanya kepada Azlinawaty dan dia memaklumkan mangsa terhantuk dengan anak asuhan lain ketika bermain tetapi akhirnya mengaku menampar mangsa.

Hasil siasatan polis mendapati, Azlinawaty telah menampar mangsa beberapa kali kerana mangsa meluahkan semula makanan yang disuap olehnya.

Hasil pemeriksaan rawatan pula mendapati, kecederaan yang dialami mangsa adalah akibat dipukul.–AlHijrah Online


KPM AKAN TAMBAH BAIK PROSES PEMBAYARAN WANG BANTUAN AWAL PERSEKOLAHAN

NIBONG TEBAL: Kementerian Pendidikan (KPM) akan menambah baik proses pembayaran wang bantuan awal persekolahan termasuk memasukkan terus ke dalam akaun bank murid atau ibu bapa mereka supaya lebih selamat dan menjimatkan masa.

Menteri Pendidikan Fadhlina Sidek berkata pihaknya juga mengambil maklum semua cadangan yang dikemukan pelbagai pihak berhubung proses pembayaran wang bantuan awal persekolahan itu sebanyak RM150 bagi setiap murid.

“Kita ambil maklum semua cadangan cuma proses pembayaran bantuan awal persekolahan itu ada prosedur operasi standard (SOP) dan bahagian kewangan telah tentukan bagaimana proses itu berlaku.

“Setakat ini kita kekalkan dulu dengan  proses yang sedia ada tapi kami akan tambah baik dari semasa ke semasa…termasuk cadangan pembayaran terus ke akaun mereka (murid atau ibu bapa) pada tahun-tahun hadapan,” katanya kepada pemberita di sini malam tadi.

Fadhlina yang juga Ahli Parlimen Nibong Tebal ditemui selepas menyampaikan sumbangan Tahun Baharu Cina kepada 103 warga emas di Perkampungan Jawi, di sini yang turut dihadiri Ahli Dewan Undangan Negeri (ADUN) Jawi Jason H’ng Mooi Lye.

Fadhlina berkata demikian ketika diminta mengulas cadangan daripada bekas Menteri Pendidikan Datuk Dr Radzi Jidin yang mahu pembayaraan bantuan awal persekolahan seeloknya dimasukkan terus ke dalam akaun bank murid supaya lebih selamat dan menjimatkan masa.

Radzi dilaporkan berkata cadangan itu supaya isu samun melibatkan wang berkenaan tidak berulang lagi pada masa depan, malah pendekatan memasukkan terus bantuan berkenaan ke akaun bank murid atau ibu bapa dapat meningkatkan produktiviti dan menjimatkan masa banyak pihak.

Mengulas lanjut, Fadhlina berkata ketika ini pihaknya masih perlu melakukan proses pemberian wang bantuan awal persekolahan itu secara bersemuka kerana mengambil kira terdapat ibu bapa yang tiada akaun bank.

“Memang ada makluman ibu bapa yang tiada akaun bank sebab itu kita masih guna cara kovensional ini tapi kita ambil maklum cadangan-cadangan yang dikemukan untuk tambah baik perkara itu demi kepentingan semua,” katanya.

Isu cara pembayaran bantuan awal persekolahan timbul selepas seorang guru besar berputih mata apabila wang bantuan awal persekolahan berjumlah RM109,000 yang diperuntukkan untuk sebuah sekolah di Beranang,  Selangor hilang selepas dilarikan individu yang memecah tingkap kenderaannya di Semenyih dalam kejadian 10 pagi Isnin lepas.

Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.–AlHijrah Online


ISU PERTUKARAN AGAMA AKAN DIBINCANGKAN BERSAMA MUFTI DAN PAKAR – IDRIS AHMAD

TAIPING: Jabatan Perdana Menteri (Hal Ehwal Agama) akan mengadakan rundingan meja bulat bersama para mufti dan pakar undang-undang bagi membincangkan isu syarat pertukaran agama yang hangat diperkatakan ketika ini.

Menterinya, Senator Datuk Idris Ahmad berkata, perbincangan yang akan diadakan minggu depan itu juga akan melibatkan pakar akademik.

“Insyallah minggu depan saya akan buat perbincangan. Kita panggil pakar undang-undang, pensyarah dan mufti untuk cari penyelesaian,” katanya selepas majlis penyampaian sumbangan kepada calon Sijil Pelajaran Malaysia (SPM) dan Sijil Tinggi Agama Malaysia (STAM) 2021 di Simpang, Taiping hari ini.

Ujar Idris, dalam tempoh tersebut semua pihak diminta tidak mencetuskan sebarang provokasi yang boleh memecahkan pelbagai pihak.

Idris berkata demikian ketika diminta mengulas isu perbezaan agama seorang wanita Loh Siew Hong yang mendapat hak penjagaan dan kawalan tunggal ke atas ketiga-tiga anaknya yang beragama Islam pada Isnin lalu.

Ekoran keputusan mahkmah itu, banyak pihak mendesak pihak berkuasa agama di setiap negeri meminda syarat pertukaran agama.

Tiga kanak-kanak itu iaitu sepasang kembar 14 tahun dan lelaki 10 tahun dilapor sah memeluk Islam namun didakwa ditukar agama kepada Islam tanpa keizinan Loh sebagai ibu dan penjaga mereka. – AlHijrah Online


AFGHANISTAN: LEBIH 600 SEKUTU DAESH SERAH  DIRI

KABUL: Lebih 600 sekutu Daesh, termasuk dari Pakistan, Asia Tengah dan Iran, menyerah diri dalam tempoh dua minggu lalu di Afghanistan, kata Kementerian Pertahanan Afghanistan semalam.

Agensi berita Anadolu yang memetik kementerian itu berkata 18 militan bersama 24 wanita dan 31 kanak-kanak menyerah diri pada Jumaat, selepas kubu kuat Daesh di timur Afghanistan di sempadan Durand Line bersebelahan Pakistan, dineutralkan.

Dengan ini, angka mereka yang ada kaitan dengan kumpulan terbabit menyerah diri melebihi 600 orang, kata Kementerian Pertahanan Afghanistan.

Kementerian terbabit berkata operasi pembersihan itu memaksa militan menyerah diri.

Agensi berita tempatan Tolo News melaporkan antara yang menyerah diri adalah militan dari Tajikistan, Uzbekistan, Russia dan Iran selain penduduk Kurdish.

Menteri Dalam Negeri, Masoud Andrabi dilaporkan berkata kumpulan militan Daesh tempatan, Islamic State-Khorasan (IS-K), telah dikalahkan sepenuhnya dan dihalau dari kubu kuat mereka di wilayah timur Nangarhar.

Andrabi berkata kumpulan militan itu cuba mencari tapak kubu baru tetapi pasukan keselamatan telah bersedia menghadapi sebarang kemungkinan. — Terjemahan AlHijrah Online


TIADA ADUAN KEROSAKAN MESIN PENAPIS AIR MILIK SITI BAINUN – SAKSI

KUALA LUMPUR: Mahkamah Sesyen di sini hari ini diberitahu bahawa tiada rekod kerosakan mesin penapis air milik pengasas Rumah Bonda Siti Bainun Ahd Razali dilaporkan sejak Mac 2021.

Bekas juruteknik penyelenggara sebuah syarikat penapis air, Azrin Aisyah Mohd Razi, 32, berkata jika ada sebarang kerosakan atau aduan, pelanggan akan melaporkan kepada rakan sekerjanya atau melalui talian penting.

“Tetapi tiada aduan dan laporan dalam sistem rekod (syarikat),” kata saksi pendakwaan ke-21 itu semasa pemeriksaan semula oleh Timbalan Pendakwa Raya Nor Azizah Mohamad pada perbicaraan kes pengasas rumah kebajikan itu yang didakwa mengabai dan menganiaya remaja perempuan sindrom Down dikenali sebagai Bella.

Siti Bainun, 30, menghadapi dua pertuduhan iaitu mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju di sini.

Sebelum ini peguam Siti Bainun mencadangkan kepada saksi lain dalam perbicaraan kes itu bahawa dakwaan Bella dicurah air panas adalah rekaan semata-mata kerana penapis air di rumah anak guamnya rosak sejak Mac 2021.

Sementara itu, juruteknik syarikat penapis air sama, Mohamed Rezuan Satori, 25, berkata beliau pergi ke kondominium Siti Bainun di Wangsa Maju pada 24 Mei tahun lepas untuk membuat pemeriksaan ke atas mesin penapis air selepas menerima laporan daripada Siti Bainun mengenai masalah kebocoran.

Katanya mesin penapis air berfungsi dengan baik walaupun terdapat kebocoran pada adaptor (kepala paip) pada singki dan beliau menukar adaptor baharu berikutan air menitik pada bahagian adaptor.

“Apabila masuk ke unit kondominium itu, saya lihat ada lebih kurang lima kanak-kanak berada di situ.

“Saya terus membuat pemeriksaan ke atas mesin penapis air itu serta melakukan kerja-kerja penukaran yang mengambil masa 30 minit,” kata saksi pendakwaan ke-22 itu.

Diminta membuat pengecaman ke atas Siti Bainun, Mohamed Rezuan berkata:”Dia (Siti Bainun) duduk sebelah ‘kakak’ yang pakai tudung biru”, namun saksi itu kemudian memberitahu beliau rabun jauh dan Hakim Izralizam Sanusi mengarahkannya untuk memakai cermin mata.

“Cermin mata saya tertinggal di dalam kereta,” kata Mohamed Rezuan menyebabkan hakim meminta saksi untuk pergi ke kandang tertuduh bagi membuat pengecaman ke atas Siti Bainun dan saksi kemudian mengenal pasti individu itu adalah Siti Bainun.

Perbicaraan bersambung esok.–AlHijrah Online


GAGAL KEMUKA REKOD JUALAN, KPDNHEP BUKA KERTAS SIASATAN IKAN SIAKAP RM1,196

KUALA TERENGGANU: Kementerian Perdagangan Dalam Negeri dan Hal Ehwal Pengguna (KPDNHEP) membuka kertas siasatan ke atas pemilik restoran terapung di Langkawi, Kedah yang tular menjual hidangan seekor ikan siakap berharga RM1,196.

Timbalan Menterinya Datuk Rosol Wahid berkata, ia berikutan peniaga restoran tersebut gagal mengemukakan rekod penjualan dan penyelenggaraan yang wajar walaupun telah diberikan dua kali notis.

Kertas siasatan itu dibuka di bawah Seksyen 53(A) Akta Kawalan Harga dan Anti Pencatutan 2011 dan akan dirujuk kepada Timbalan Pendakwa Raya bagi tindakan lanjut.

“Pihak kami telah memberikan dua notis namun peniaga restoran tersebut gagal menyediakan rekod penjualan, proses dan sebagainya. Perkara ini menjadi satu kesalahan.

“Peniaga tersebut akan didakwa di bawah kesalahan tidak menyimpan rekod-rekod dengan baik,” katanya.

Sementara itu, Rosol memaklumkan kementeriannya telah melancarkan Ops Menu bermula 6 November sehingga 31 Disember bagi memantau harga menu di kedai makan dan restoran seluruh negara.

Setakat ini, berdasarkan pemeriksaan di 2,814 premis perniagaan di seluruh negara, sebanyak 21 kes direkodkan dengan jumlah kompaun keseluruhan bernilai RM6,400.

Tambah Rosol, sebanyak 10 kes dikenakan di bawah Akta Kawalan Harga dan Anti Pencatutan 2011 manakala 21 kes di bawah Akta Timbang dan Sukat 1972.—AlHijrah Online


DERITA RAKYAT GAZA BERTAMBAH, BEKALAN AIR TERCEMAR

GAZA: Penderitaan yang dihadapi penduduk Palestin semakin bertambah apabila 97 peratus bekalan air di sini tercemar serta tidak boleh diminum.

Institut Global Air, Alam Sekitar dan Kesihatan Pertubuhan Bangsa-Bangsa Bersatu Eropah-Mediterranean mendedahkan perkara tersebut sambil menyatakan bekalan air yang sedia ada terlalu masin sehingga tidak boleh diminum.

Seorang peserta kem pelarian Al-Shati, Falesteen Abdelkarim, 36, berkata keadaan itu menambah kesengsaraan mereka yang hidup di kem pelarian.

“Rasanya seperti air laut. Kami tidak boleh menggunakan air itu untuk minum, masak atau mandi.

“Kehidupan dalam kem pelarian amat sengsara. Kami terpaksa membeli air dari pembekal,” katanya.

Kebanyakan penduduk terpaksa membeli air minuman daripada pembekal swasta kerana air perbandaran kerap tidak berfungsi akibat bekalan elektrik yang terputus terlalu lama.

Rata-rata pembekal swasta menjual air yang ditapis kepada penduduk di Semenanjung Gaza dengan kos purata sebanyak 30 shekels (RM38) bagi 1,000 liter air.

Pencemaran bekalan air di wilayah tersebut dikhuatiri memberikan kesan serius terhadap kesihatan awam.

Keadaan diburukkan lagi dengan sekatan oleh Israel terhadap bantuan kemanusiaan untuk masuk ke wilayah tersebut.—AlHijrah Online


COVID-19: 110 KES BAHARU, JUMLAH KUMULATIF 900 – ADHAM BABA

PUTRAJAYA: Sebanyak 110 kes baharu positif COVID-19 dilaporkan setakat 12 tengah hari ini, menjadikan jumlah kumulatif meningkat kepada 900 kes, kata Menteri Kesihatan, Datuk Seri Dr Adham Baba.

Beliau berkata 63 daripada 110 kes baharu itu berkaitan kluster perhimpunan tabligh di Masjid Sri Petaling, baru-baru ini.

“Sehingga kini, seramai 20 kes positif COVID-19 sedang dirawat di Unit Rawatan Rapi (ICU) dan memerlukan bantuan pernafasan,” katanya pada sidang media harian perkembangan COVID-19 di kementeriannya di sini hari ini. — BERNAMA


WARTAWAN KECAM SEKATAN MEDIA DI JAMMU DAN KASHMIR

SRINAGAR (Jammu dan Kashmir): Sekurang-kurangnya 11 persatuan media di Jammu dan Kashmir, termasuk Kashmir Press Club, memprotes sekatan komunikasi di wilayah terkepung itu yang masuk hari ke-60.

“Dengan bantahan bersama ini, kumpulan media di Kashmir ingin menyatakan yang sekatan ini tidak boleh diterima, 60 hari sekatan terhadap media, 60 hari tanpa komunikasi dan 60 hari blackout oleh pihak kerajaan,” kata persatuan terbabit dalam kenyataan bersama di sini semalam.

Wartawan yang memprotes supaya akses kepada internet dan komunikasi termasuklah wartawan, wartawan foto, wartawan video, editor akhbar tempatan dan anggota Kashmir Press Club.

“Kerosakan terbesar yang boleh dilakukan kerajaan untuk menekan kebebasan akhbar adalah dengan mengehadkan komunikasi dan internet. Inilah yang terjadi di Kashmir sejak dua bulan lalu,” kata Safwat Zargar kepada agensi berita Anadolu.

“Jika wartawan dapat bekerja dengan bebas, ia tidak seharusnya membimbangkan kerajaan. Ini adalah masa sesuai untuk menamatkan sekatan ke atas komunikasi dan internet itu,” kata Safwat.

Jammu dan Kashmir berada di bawah sekatan sejak 5 Ogos lalu
selepas India menarik semua status istimewa wilayah itu.

India dan Pakistan menuntut hak ke atas wilayah Kashmir. China
turut menguasai sebahagian wilayah itu, bagaimana hanya India dan Pakistan yang
pernah berperang sebanyak dua kali bagi merebut Kashmir. – Terjemahan AlHijrah Online


KAKITANGAN KEDUTAAN KOREA UTARA DIARAH TINGGALKAN MALAYSIA DALAM 48 JAM – WISMA PUTRA

KUALA LUMPUR: Kakitangan kedutaan Korea Utara di Malaysia serta tanggungan akan diarahkan untuk meninggalkan Malaysia dalam tempoh 48 jam bermula hari ini.

Kementerian Luar Negeri dalam kenyataan memaklumkan arahan itu susulan keputusan Korea Utara memutuskan hubungan diplomatik dengan Malaysia.

“Kerajaan Malaysia akan menutup kedutaan Malaysia di Pyongyang yang operasinya telah ditangguhkan sejak 2017,” kata kenyataan Wisma Putra hari ini.

Malaysia turut kesal dengan keputusan Korea Utara memutuskan hubungan diplomatik dengan Malaysia.

Keputusan Korea Utara memutuskan hubungan diplomatik itu kata Wisma Putra dilihat tidak mesra dan tidak konstruktif.

Korea Utara hari ini mengumumkan akan memutuskan hubungan diplomatik dengan Malaysia selepas Kuala Lumpur mengekstradisi seorang rakyatnya ke Amerika Syarikat.

Pyongyang menyifatkan tindakan Malaysia itu sebagai “jenayah yang tidak boleh dimaafkan”.

Pada 3 Mac lalu, rakyat Korea Utara, Mun Chol Myong, gagal dalam rayuannya di mahkamah Malaysia untuk mengelak diekstradisi ke Amerika Syarikat atas dakwaan melakukan pengubahan wang haram.

Rakyat Korea Utara yang menetap di Malaysia selama lebih sedekad itu ditahan pada 2019 susulan permohonan ekstradisi dari Washington.

Wisma Putra berkata keputusan ekstradisi itu dibuat selepas melalui pelbagai proses undang-undang. — AlHijrah Online


Sekolah di Perancis daftar kambing sebagai ‘pelajar’

CRETS-EN-BELLEDONNE – Sekolah
Rendah Jules Ferry di Crêts-en-Belledonne, sebuah bandar kecil di kaki gunung
Alps yang dihuni kurang 4,000 orang dilapor mendaftarkan 15 ekor kambing
sebagai ‘pelajar’.

Sinar Harian yang memetik laporan
agensi berita menyebutkan langkah simbolik tersebut diambil sebagai usaha
menyelamatkan kelas di sekolah terbabit daripada ditutup.

Selepas pihak berkuasa tempatan
mengumumkan rancangan menutup salah satu dari 11 kelas di sekolah itu ekoran
penurunan jumlah pelajar, seorang pengembala tempatan tampil membantu dengan
mendaftarkan beberapa ekor kambing miliknya.

Menurut laporan media tempatan,
The Local, Michel Girerd mahu membantu ibu bapa yang bimbang pendidikan
anak-anak mereka bakal terjejas sekiranya kelas ditutup.

Girerd datang ke sekolah itu
dengan hampir 50 ekor kambing, 15 daripadanya didaftarkan secara rasmi selepas
mengemukakan sijil kelahiran.

Kemasukan ‘pelajar’ baharu ke
sekolah itu minggu lalu diraikan dalam sebuah majlis ringkas yang dihadiri
kira-kira 200 orang termasuk guru, pelajar dan pihak berkuasa.

Langkah mendaftar kambing-kambing
tersebut sebagai ‘pelajar’ turut mendapat sokongan Datuk Bandar Jean-Louis
Maret yang mengecam pihak berkuasa pendidikan kebangsaan kerana lebih
memikirkan penurunan jumlah pelajar berbanding kebajikan mereka.


Perlu dimasyhur sultan sebelum dilantik Agong

SHAH ALAM – Pemasyhuran Pemangku Raja Pahang, Tengku Abdullah Sultan Ahmad Shah sebagai Sultan Pahang perlu dilakukan terlebih dahulu bagi membolehkan baginda dilantik sebagai Yang di-Pertuan Agong ke-16.

Pensyarah undang-undang, Prof Dr Nik Ahmad Kamal Nik Mahmood berkata, ia hanya boleh dibuat selepas Sultan Ahmad Shah turun dari takhtanya dan diserahkan kepada pengganti baginda mengikut Undang-Undang Tubuh Kerajaan Pahang.

Bagi upacara pertabalan sebagai Sultan Pahang pula, katanya, ia boleh dilakukan pada waktu lain mengikut amalan Kerajaan Pahang.

“Proses pertabalan (sebagai Sultan Pahang) saya rasa tidak perlu, cuma perlu masyhurkan pemangku Raja Pahang sebagai sultan.

“Mungkin proses pertabalan (boleh dilakukan) di lain masa,” katanya kepada Sinar Harian ketika diminta mengulas sama ada proses pertabalan sebagai Sultan Pahang perlu dilakukan sebelum dilantik menjadi Yang di-Pertuan Agong memandangkan upacara itu mengambil masa yang lama.

Tengku Abdullah mungkin ditabalkan sebagai Sultan Pahang bagi membolehkan baginda dilantik sebagai Yang di-Pertuan Agong mengikut penggiliran dalam Majlis Raja-Raja Melayu.

Spekulasi mengenai pelantikan tersebut ekoran satu mesyuarat Jumaah Pangkuan Diraja Negeri yang dijangka diadakan dalam sehari dua lagi.

Nik Ahmad Kamal berkata, sistem penggiliran jawatan Yang di-Pertuan Agong adalah mengikut negeri dan bukan berdasarkan kelayakan sultan atau raja berkenaan.

“Yang saya tahu sama ada sultan atau raja itu, atau, namun jika sudah sampai giliran pada negeri itu, maka (sultan atau raja dari) negeri itu berhak dilantik, maksudnya raja atau sultan negeri berkenaan dilantik, dipilih dan diundi (Majlis Raja-Raja).

“Setahu saya, tidak ada (peruntukan undang-undang menyatakan penggiliran itu) berdasarkan kepada (kelayakan) sebagai individu. Individu itu bergantung kepada negeri. Itu pandangan saya,” katanya.

Bagaimanapun, katanya, Majlis Raja-Raja mempunyai budi bicara dalam proses pemilihan Yang di-Pertuan Agong selain mengikut sistem giliran dan undi rahsia yang mengikut perlembagaan.

“Dalam soal ini kita pula tak boleh nafikan bahawa perkara ini adalah perkara dalaman dalam Majlis Raja-Raja.

“Selain daripada peruntukan perlembagaan itu, Majlis Raja Raja ada budi bicara mereka sendiri dalam menentukan (Yang di-Pertuan Agong),” katanya.

Sultan Muhammad V, meletakkan jawatan Yang di-Pertuan Agong ke-15, berkuat kuasa serta-merta pada 6 Januari lalu.

Susulan itu, Majlis Raja-Raja akan mengadakan mesyuarat khas di Istana Negara pada 24 Januari ini untuk memilih Yang di-Pertuan Agong ke-16 dan Timbalan Yang di-Pertuan Agong.

Majlis Raja-Raja juga akan mengadakan mesyuarat khas bagi acara Mengangkat Sumpah Jawatan Yang di-Pertuan Agong ke-16 dan Timbalan Yang di-Pertuan Agong pada 31 Januari ini. – Sinar Harian


Penggabungan UMT dan UNISZA akan dilaksanakan enam bulan lagi

KUALA LUMPUR – Penggabungan Universiti Malaysia Terengganu (UMT) dan
Universiti Sultan Zainal Abidin (Unisza) yang kini sedang dalam proses menyiapkan
kerangka pelaksanaan mengambil masa enam bulan untuk direalisasikan.

Ketua Pengarah Pendidikan Tinggi dalam kenyataannya semalam berkata,
sebuah jawatankuasa khas sedang dibentuk, dianggotai oleh wakil dari kalangan
pentadbir, pensyarah, pelajar, serta wakil dari pelbagai agensi dan kementerian
serta pihak berkepentingan bagi menggerakkan penggabungan ini.

“Penggabungan ini dilihat sebagai salah satu tranformasi penyampaian
pendidikan tinggi terutamanya dalam memantapkan keupayaan universiti untuk
mempertingkat kedudukan sosioekonomi, selaras dengan lonjakan 10 Pelan
Pendidikan Malaysia 2015-2025”, katanya.

Beliau juga berkata, penggabungan itu selain dilihat berupaya memacu
pembangunan industri negeri Terengganu, ia juga dapat menangani persaingan
sesama universiti untuk mendapatkan pelajar, kakitangan dan sumber.

“Penggabungan instititusi merupakan satu langkah yang wajar
dilaksanakan bagi mempertingkatkan kualiti perkhidmatan dan memberi nilai
tambah kepada pelajar, fakulti serta komuniti setempat melalui penjajaran
semula tenaga kepakaran universiti dan kemudahan insfrastruktur sedia ada yang
boleh dipakai,” kata kenyataan itu.

Menurut kenyataan itu lagi, langkah menggabungkan institusi pengajian
tinggi telah dilaksanakan oleh universiti dan kolej di beberapa buah negara,
antaranya University of Manchester dan University of Manchester Institute of
Science and Technology (UMIST) di United Kingdom.

Pada 4 September lalu, Jemaah Menteri telah bersetuju secara prinsip
dengan penggabungan dua universiti tersebut.


Krisis Makanan dan Tragedi Miskin Bandar

Seorang suri rumah di Cheras membeli Perodua Kancil terpakai keluaran tahun 2000 dengan harga RM2,500. Dia mahu memulakan bisnes membantu suaminya, seorang pekerja rencam yang mahir dengan kerja perpaipan rumah.

Keluarga ini tinggal di apartment sederhana yang dibeli pada 2005 dengan harga RM215 ribu. Pinjaman perumahan sekitar RM800 sebulan. Wanita ini hanya suri rumah sejak mula berkahwin. Pendapatan perkerjaan suaminya pula, secara purata ialah RM3,500 sebulan.

Bagaimana kereta Kancil ini mampu mencipta kerjaya?

Mudah. Sikap aktifnya di Facebook mendedahkan pergaulannya pada ramai usahawan wanita yang menjalankan perniagaan dari rumah. Sama ada pembuat kek cawan, tukang jahit, usahawan kuih-muih, sampailah penjual pakaian dan ubat-ubatan kucing peliharaan.

Semua rakan-rakan usahawan ini memerlukan seseorang untuk khidmat menghantar tempahan. Jadi, suri rumah ini menghidu peluang perniagaan. Dia menjadi penghantar tempahan. Pada era semua khidmat mahukan kesegeraan servis, khidmat pos laju bukan lagi pilihan terbaik.

Kuih-muih, kek cawan, ubatan kucing atau tempahan langsir memerlukan penghantar yang efisien. Apabila tempahan siap waktu malam, pelanggan mahukan servis penghantaran waktu pagi. Begitu juga tempahan yang siap waktu pagi, pelanggan mahukan tempahan tiba waktu petang.

Suri rumah ini menghidu demand bisnes penghantaran cepat untuk urus niaga sekitar Kuala Lumpur. Justeru, Perodua Kancil terpakai satu keperluan untuk mencipta peluang pekerjaan.

Wanita ini menjadi penghantar tempahan dengan caj servis antara RM10 hingga RM25 mengikut jarak dan saiz barangan penghantaran. Jadualnya unik kerana wanita ini menyediakan servisnya dua kali sekali sehari. Pagi dan petang.

Pada hari Sabtu dan Ahad, servisnya ditambah sekali lagi pada 8.00 malam.

Ini kreativiti dan kemahuan seorang suri rumah dalam usaha mencari peluang bisnes. Dia memperolehi pendapatan bersih sekitar RM2,500 sebulan. Angka gaji yang baik bagi lulusan SPM yang tiada kemahiran.

Namun, tidak semua wanita memiliki kebolehan dan daya saing yang kompeten seperti suri rumah ini.

Sekiranya anda menjejak Charity Zone, Jalan

Chow Kit berdekatan Tune Hotel, puluhan wanita gelandangan dan miskin bandar hidup dalam keadaan menyedihkan.

Gelandangan sekitar Chow Kit

Charity Zone ialah kawasan aktivis sosial menjalankan pelbagai kerja amal. Puluhan NGO dan sukarelawan pelbagai sektor, menjalankan kerja amal sepanjang tahun. Aktiviti amal memuncak pada setiap Ramadan.

Fokus utama aktiviti harian ialah mengedarkan makanan dan rawatan kesihatan. Namun, pada Ramadan, projek bantuan pakaian terpakai menjadi fokus utama. Selain ribuan pek makanan diedarkan, puluhan kotak pakaian terpakai turut disumbangkan pelbagai pihak setiap malam.

Program pakaian terpakai ini mencetuskan fenomena luar biasa. Ratusan wanita suri rumah muncul saban malam. Selain mendapatkan rezeki berbuka dan bersahur, tumpuan utama ialah mengutip pakaian yang didermakan. Siapakah wanita ini?

Mereka bukan gelandangan. Mereka bukan manusia tanpa rumah. Majoritinya suri rumah daripada keluarga miskin sekitar Kuala Lumpur. Biasanya penghuni Projek Perumahan Rakyat (PPR) sekitar Sentul dan Kampung Baru. Malah, ada dari sekitar Cheras dan Selayang. Mereka memiliki rumah sewa PPR, tapi kekurangan wang dan makanan.

Makanan turut diberikan kepada golongan miskin bandar

Bagi yang bergelandangan, kita faham keadaan mereka. Gelandangan adalah golongan yang menghadapi krisis sosial. Banyak faktor penyebabnya.

Ada gelandangan yang memiliki hingga lapan anak. Namun, tidak berumah. Anak-anak hidup bergelandangan. Tiada tempat tinggal dan tidak bersekolah.

Manakala suri rumah pula ialah keluarga berpendapatan rendah yang tinggal di flat-flat murah milik DBKL. Gaji suami sangat kecil. Sekitar RM1,500 hingga RM2,000. Purata anak-anak antara dua hingga enam orang.

Justeru, bantuan makanan ini mampu menjimatkan kos makan malam antara RM10 ke RM20 sehari. Mendapatkan bantuan makanan yang diedarkan NGO satu tindakan perlu.

Beban kemiskinan memaksa mereka keluar membawa anak-anak dan menanti makanan yang diedarkan aktivis sosial.

Bantuan makanan ini mampu menjimatkan kos bulanan antara RM400 hingga RM600 sebulan. Ia satu angka besar bagi warga miskin bandar yang berpendapatan sekitar RM1500 hingga RM2000 sebulan.

Pemandangan di Charity Zone, Jalan Chow Kit sangat mengejutkan. Selama 32 tahun saya tinggal di KL, dan menjadi remaja yang membesar di Pasar Chow Kit – keadaan sekarang ini satu kejutan.

Kehadiran warga miskin bandar mencari makan malam yang dulunya disediakan untuk gelandangan, pekerja seks dan penagih dadah – kini berubah menjadi satu fenomena menyedihkan.

Melihatkan wajah ratusan warga kota berusia sementah bayi tiga bulan hingga warga emas lebih 70 tahun berada di kawasan ini, satu pengalaman yang menyentuh perasaan.

“Suami saya bekerja di Plaza GM,” kata wanita muda sambil mendukung bayinya: “Dapatlah upah RM30 atau RM40 sehari.”

Upah yang tidak menentu menyebabkan keluarga ini tidak mampu menyediakan makanan yang sempurna kepada anak-anak. Jadi, pada malam hari, mereka berpeleseran di Charity Zone menanti rezeki.

Ini fakta. Semua NGO dan aktivis sosial yang menjalankan kerja-kerja amal di sekitar Chow Kit faham fakta ini.

Bersama aktivis Laskar4Life, penulis sudah menjalankan projek mengedarkan makanan pada setiap Khamis malam, sejak 2013. Makanan bukan lagi untuk gelandangan, tetapi lebih diperlukan keluarga miskin bandar.

Ada sepasang suami isteri memiliki lapan anak berusia antara tujuh bulan hingga 12 tahun. Suaminya bekerja sebagai buruh rencam yang mencari rezeki dengan pelbagai cara. Sama ada mencuci kereta atau membantu di kedai makan sekitar Chow Kit.

“Gaji RM40 hingga RM50, ia tidak cukup anak-anak makan tiga kali sehari,” katanya.

Anak sulungnya yang berusia 12 tahun kelihatan sangat menyedihkan. Tubuhnya kecil sebaya kanak-kanak lapan tahun. Satu tanda jelas kekurangan nutrisi.

“Adik pergi sekolah?” Tanya saya.

Dia hanya terdiam. Matanya bergenang. Sesiapa saja tidak mungkin mampu bertanya soalan seterusnya.

Chow Kit, di sekitar Charity Zone hinggalah ke Belakang Mati (Lorong Haji Taib) masih banyak menyimpan kisah alaf baharu yang tragis. Ia bukan lagi kisah pondan, kisah pekerja seks murahan atau penagih dadah tegar. Zaman lara itu sudah lama berlalu.

Chow Kit kini menyimpan kisah warga miskin bandar yang terbeban dengan krisis makanan yang serius. Satu impak ekonomi yang teruk bagi kalangan miskin bandar yang belum diriuhkan media massa.

*Zainal Rashid Ahmad, penulis ialah wartawan dan penulis sastera yang telah menghasilkan antaranya novel Hikayat Tanah Jauh (2015) dan kumpulan cerpen al-Kisah (2012), Yang Tercinta (2012), Empunya Hikayat (2014), Magis Kota (2016), Pop Urban (2017), dan kumpulan puisi Sepi Itu Mati (2016) dan Orang Sepi Pergi ke Gurun (2018). Beliau memenangi 38 hadiah sastera.


BEKALAN OKSIGEN KAPAL SELAM YANG HILANG BERBAKI 40 JAM

TORONTO: Bekalan oksigen dalam kapal selam yang hilang dari pantai Newfoundland pada Ahad dijangka hanya mampu bertahan kira-kira 40 jam, menurut pengawal pantai Amerika Syarikat pada Selasa.

“Sekitar 40 jam bekalan oksigen yang berbaki berdasarkan laporan awal itu.

“Usaha pencarian tertumpu pada permukaan laut dengan menggunakan 130 pesawat dan radar, serta di bawah permukaan laut dengan menggunakan pesawat p3. Kami dapat menurunkan pelampung sonar pemantau, namun hingga hari ini, usaha pencarian belum membuahkan hasil,” lapor Agensi Anadolu, memetik kenyataan Kapten Jamie Frederick dari jabatan respons daerah Pengawal Pantai Pertama.

Pasukan pencarian sedang melakukan operasi di Kawasan yang terletak 900 batu di timur Cape Cod, 400 batu jauhnya di selatan St. John’s, Kanada, dan memerlukan masa dan penyelarasan untuk memanfaatkan asset-aset berkenaan, yang menjadikannya operasi yang sangat kompleks, katanya.

Mengenai operasi mencari dan menyelamat, Tentera Laut AS “bersiap sedia sekiranya bantuan mereka diperlukan,” menurut Rumah Putih.

Tentera Laut mempunyai “beberapa keupayaan di dalam air yang tidak dimiliki oleh Pengawal Pantai,” kata jurucakap Majlis Keselamatan Negara John Kirby dalam taklimat berita.

Pihak berkuasa di AS dan Kanada berlumba-lumba mengesan kapal selam yang terlibat dalam ekspedisi membawa pelancong ke dasar laut bagi meneroka bangkai kapal Titanic di Lautan Atlantik Utara.

Kapal selam yang hilang itu membawa seorang pengemudi kapal dan empat penumpang lain, iaitu Hamish Harding, seorang bilionair British dan Paul-Henri Nargeolet, seorang penyelam terkenal Perancis. – AlHijrah Online


ENAM PENGIKUT AJARAN SESAT SI HULK HINA NABI MUHAMMAD DIKENAL PASTI

JOHOR BAHRU: Polis telah mengenal pasti enam individu yang dipercayai ahli kumpulan ajaran sesat ‘Si Hulk’ yang menghina Islam dan Nabi Muhammad di aplikasi Tiktok.

Ketua Polis Johor, Datuk Kamarul Zaman Mamat berkata video terbabit jelas menampakkan wajah enam pelaku dalam dua video berasingan.

Katanya, kesemua enam individu yang dianggarkan berusia 20 hingga 30 tahun itu diminta menyerah diri sebelum ditangkap pihak polis.

“Enam orang telah dikenal pasti dan tindakan akan diambil. Sebaiknya mereka menyerah diri sebelum ditangkap pihak polis,” katanya pada sidang media di Ibu Pejabat Polis Kontijen Johor di Johor Bahru.

Pada 19 Mac, tular rakaman video berdurasi seminit 17 saat memaparkan empat lelaki mengaku menyokong ajaran Si Hulk dan menyebut beberapa ayat menyeleweng akidah antaranya Nabi Muhammad SAW adalah Allah.

Sebelum itu juga, terdapat dua individu berlainan turut menyebarkan rakaman mengenai fahaman itu di medium yang sama.

Jawatankuasa Fatwa Negeri johor telah memutuskan fahaman serta ajaran Si Hulk yang diasaskan Suhaini bin Mohammad adalah sesat, menyeleweng dan bertentangan dengan akidah, syariah serta akhlak Islam, sejak Julai 2021. –AlHijrah Online


BASIKAL LAJAK: RISIKO CEDERA TULANG BELAKANG

Remaja terbabit aktiviti basikal lajak berisiko cedera tulang belakang, saraf, lutut dan tangan. Ikuti kupasan pakar kesihatan awam dalam isu yang membelenggu remaja Melayu di negara ini.

Siaran Laporan Khas Berita AlHijrah 1 November 2019. — AlHijrah Online


ZULKIFLI DIANUGERAH ALUMNI PERINTIS UNIVERSITI ISLAM MADINAH

KUALA LUMPUR: Bekas Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad al-Bakri dianugerah Alumni Perintis Universiti Islam Madinah, hari ini.

Pengurniaan tersebut diperkenan Gabenor Madinah Putera Faizal Abdul Aziz al-Saud bersempena Majlis Konvokesyen ke-58 Universiti Islam Madinah.

Difahamkan Jawatankuasa Penilai mencalonkan nama beliau sebagai penerima tempat pertama anugerah tersebut daripada 138 orang alumni yang tercalon daripada seluruh dunia.

“33 tahun lalu, saya hanyalah anak kampung daripada Terengganu, Malaysia yang tidak mengerti apa-apa. Berkelana ke sini semata-mata mengutip mutiara-mutiara indah daripada para ulama’ Madinah al-Munawwarah.

“Cuma saya ada satu tekad yang kuat untuk sentiasa menjadi yang terbaik dalam kalangan mereka yang terbaik,” katanya dalam satu hantaran di Facebook.

Ujar Zulkifli, beliau menganggap anugerah tersebut terlalu kecil jika ingin dibandingkan dengan sumbangan universiti tersebut serta para ulamanya bagi perkembangan Islam di seluruh dunia.

Beliau dalam pada itu turut berbangga bergelar alumni Universiti Islam Madinah dan akan terus menyumbang kepada agama, bangsa dan negara tercinta.—AlHijrah Online


PENGAWAL KESELAMATAN, WANITA RENTUNG DALAM PONDOK PENGAWAL

KULIM: Seorang pengawal keselamatan lelaki serta seorang wanita ditemui rentung dalam pondok pengawal yang terbakar di Taman Bayam Indah, Lunas dekat sini malam tadi.

Pengarah Bomba Kedah Sayani Saidon berkata, pihaknya menerima panggilan kecemasan pada jam 10.56 malam sebelum menghantar sepasukan anggota bersama jentera di Balai Bomba Penyelamat Kulim ke lokasi kejadian.

“Semasa memadam kebakaran di lokasi, pihak bomba mendapati terdapat dua mangsa rentung dalam pondok tersebut.

“Mayat terbabit merupakan lelaki yang juga pengawal keselamatan dan seorang wanita,” katanya.

Sayani berkata, siasatan awal mendapati kebakaran berpunca dari dalam pondok pengawal dan kes diserahkan kepada polis bagi tindakan lanjut.

Sementara itu Ketua Polis Daerah Kulim Supt Mohd Redzuan Salleh mengesahkan kejadian dan polis masih menjalankan siasatan lanjut berhubung kejadian.—AlHijrah Online


COVID-19: ANGKA JANGKITAN DI AS MELEPASI 100,000 KES

WASHINGTON: Angka jangkitan akibat koronavirus di Amerika Syarikat (AS) melepasi 100,000 kes ketika pemimpin negara kuasa besar itu masih bergelut untuk membendung penularan wabak itu.

Agensi berita Anadolu melaporkan data daripada Johns Hopkins University menunjukkan 100,717 kes COVID-19 dikesan di seluruh negara itu, termasuk 1,544 kematian.

Lebih 860 individu telah pulih, menurut data universiti itu.

Khamis lalu, AS melepasi Itali dan China, masing-masing dengan 86,498 kes dan 81,897 kes jangkitan, menjadi negara dengan jumlah jangkitan koronavirus tertinggi di dunia.

Sehingga semalam terdapat 590,594 kes positif disahkan dan kira-kira 27,000 kematian direkodkan. Hampir 130,000 kes pulih dari penyakit itu.

Presiden Donald Trump sebelum ini menandatangani pakej rangsangan USD2.2 trilion bagi mengekang impak pandemik itu.

Bandar New York, kota kewangan AS, menjadi pusat penularan wabak itu dengan 366 kes kematian.

Selepas kemunculannya di Wuhan, China pada Disember lalu, koronavirus merebak ke sekurang-kurangnya 176 negara dan wilayah.

Pertubuhan Kesihatan Sedunia (WHO) mengisytiharkan
wabak koronavirus sebagai pandemik global. — Terjemahan AlHijrah Online


TAULIAH MUDIR, PENGURUSAN TAHFIZ: MAHFUZ

SUNGAI PETANI: Kementerian Sumber Manusia mencadangkan tenaga pengajar dan pengurusan maahad tahfiz ditauliahkan melalui persijilan yang diiktiraf Jabatan Pembangunan Kemahiran (JPK).

Timbalan Menteri Sumber Manusia, Datuk Mahfuz Omar berkata, pengiktirafan boleh ditauliahkan berdasarkan pengalaman sedia ada termasuk melepasi ujian tertentu bagi melahirkan tenaga pengajar yang kompeten dan pihak pengurusan yang efisyen.

Menurutnya, dalam usaha melahirkan pelajar tahfiz berkemahiran melalui Program Pendidikan Dan Latihan Teknikal dan Vokasional (TVET) yang kini dalam perancangan, tenaga pengajar di pusat tahfiz juga perlu dinaik taraf.

“Untuk tenaga pengajar, saya cadang kepada Jabatan Agama Islam selepas ini mereka ini boleh dibuat ujian tertentu yang boleh diberikan persijilan, kemudian tenaga pengajar boleh pergi ke satu tahap lagi ialah untuk Program Sijil Pengajar Vokasional,” katanya.

Beliau ditemui semasa hadir ke Majlis Taklimat Pelaksanaan Sistem Persijilan Kemahiran Malaysia kepada Institusi Pendidikan Islam Negeri Kedah di Maahad Tahfiz Ahmadiah, Kampung Haji Ngah Bedong semalam.

Katanya, pengiktirafan bertujuan mewujudkan tenaga pengajar berkebolehan dalam usaha melahirkan pelajar berkemahiran bukan sahaja dalam bidang pengajian al-Quran malah mendalami bidang teknikal dan sebagainya.

Sementara itu, Exco Agama Kedah, Datuk Dr Ismail Salleh berkata, Kedah bersedia melaksanakan pengajian TVET di pusat tahfiz, tahun hadapan.

Beliau berkata, pihaknya akan mengenal pasti jumlah pelajar serta pusat tahfiz yang berminat untuk mengikuti bidang kemahiran selain mengadakan perbincangan dengan institusi kemahiran berkaitan.

“Setakat ini kita mempunyai 77 pusat tahfiz yang berdaftar di seluruh Kedah, kita akan lihat keupayaan masing-masing, seterusnya, kita akan menawarkan mereka dengan kursus tertentu dan kita lihat banyak mana yang menyahutnya,” katanya. — SINAR HARIAN


TAK JADI UBAH TEMPAT PERBICARAAN: PENGGANAS CHRISTCHURCH

WELLINGTON: Pengganas kulit putih yang telah membunuh 51 jemaah di dua masjid di Christchurch, New Zealand membatalkan rayuan untuk perbicaraan kes berkenaan dipindahkan dari selatan bandar itu ke lokasi lain.

Menurut laporan AFP, pasukan peguam Brenton Tarrant memohon perbicaraan kes terbabit diubah dari Christchurch ke bandar terbesar New Zealand, Auckland pada Ogos lalu.

Hakim Mahkamah Tinggi Cameron Mander hari ini berkata, tiada alasan dikemukakan pihak pembela untuk membatalkan permohonan tersebut.

Tarrant membunuh 51 orang dalam tragedi tembakan rambang terburuk negara itu membabitkan jemaah solat Jumaat di dua buah masjid pada 15 Mac lalu.

Serangan berkenaan turut disiarkan secara langsung di Facebook.

Tarrant, 29, mengaku tidak bersalah atas kesemua 92 pertuduhan yang dikenakan.

Pemuda dari Australia itu kini berada dalam tahanan di penjara dengan kawalan ketat di Auckland kira-kira 90 minit penerbangan dari Christchurch.

Dia akan dibicarakan pada 2 Jun tahun hadapan. — Agensi


PAKIR HATTM SEMEMANGNYA DIREKA UNTUK ‘DISASTER MANAGEMENT ZONE’

KUALA LUMPUR: Ruang pakir ‘basement’ Hospital Angkatan Tentera Tuanku Mizan (HATTM) sememangnya direka khas sebagai ‘Disaster Management Zone’ (DMZ) semasa awal pembinaan bagi menghadapi kes-kes bencana kimia dan biologi.

Panglima Angkatan Tentera, Jeneral Tan Sri Affendi Buang berkata ruang pakir hospital tersebut tidak seperti ruang pakir biasa kerana dilengkapi kemudahan yang boleh digunakan untuk tujuan rawatan.

“Ia disokong dengan faktor kemudahan sedia ada yang telah terbina di kawasan berkenaan dari aspek bekalan kuasa elektrik, bekalan oksigen, vacuum ports dan lain-lain bantuan sokongan perubatan yang mampu mengendalikan pesakit dengan kapasiti yang bersesuaian,” katanya dalam kenyataan hari ini.

Affendi siang tadi membuat tinjauan ke HATTM bagi melihat persiapan hospital berkenaan menyediakan DMZ untuk menampung keperluan rawatan pesakit COVID-19 kategori 4 dan 5 yang semakin meningkat di kawasan Lembah Klang.

Persiapan DMZ yang siap sepenuhnya pada semalam, turut dibantu oleh Kementerian Kesihatan Malaysia (KKM) dan Agensi Pengurusan Bencana Negara (NADMA).

DMZ tersebut telah beroperasi sepenuhnya hari ini untuk menerima pesakit COVID-19 bagi kategori 4 dan 5. – AlHijrah Online


SINGAPURA SAHKAN RAJAPAKSA DIBENAR MASUK KE NEGARA ITU

SINGAPURA: Kementerian Luar Singapura (MFA) hari ini mengesahkan Presiden Sri Lanka Gotabaya Rajapaksa dibenarkan masuk ke Singapura atas kapasiti lawatan peribadi.

“Beliau tidak meminta suaka mahupun diberikan suaka. Singapura secara amnya tidak meluluskan permintaan bagi mendapatkan suaka,” kata jurucakap MFA menjawab pertanyaan media.

Rajapaksa dilaporkan berlepas ke Singapura dari Maldives pada petang Khamis (14 Julai), selepas melarikan diri dari Sri Lanka.

Beliau tiba dengan penerbangan Saudia dan mendarat di lapangan terbang Changi pada 7.17 malam, lapor sebuah media tempatan.

Sri Lanka menghadapi kebuntuan politik akibat krisis ekonomi terburuk yang melanda negara itu sejak mencapai kemerdekaan pada 1948.

Dalam tunjuk perasaan antikerajaan yang memuncak pada Sabtu, aktivis di Colombo menguasai kediaman presiden dan perdana menteri, menuntut mereka meletak jawatan.

Rajapaksa, yang meninggalkan negara itu lewat Selasa, melantik Perdana Menteri Ranil Wickremesinghe sebagai presiden sementara.

Wickremesinghe telah mengisytiharkan darurat di seluruh negara dan perintah berkurung di Colombo.

Parlimen akan mengadakan pilihan raya presiden pada 20 Julai dan melantik kerajaan sementara yang akan berkuasa sehingga pilihan raya umum akan datang. – AlHijrah Online